text:
Pigheuggi revestii
Appendice d’O MANANA (5
GIUSEPPE CAVA
Pigheuggi revestii
Romanzo dell’oggi.
O releujo da sala manxè o seunava e eutt’ue, e zà o carussè o l’ea zù davanti a-o portego a spetè e scignure.
E sciccumme o cumensava a fa ciuccà o staffí, a scià Giulia a l’ha mandou zu a serva a dighe che o l’avesse paziensa de aspetà sinque minuti.
Intanto a mammà a s’ea ingiarmà a bella-megio, e, grassa e grossa cumme a l’ea, a pareiva un sacco de strasse cuverto de sèa. E sciccumme e figge se perdeivan in menuzie, a scià Giulia a l’ha cuminsou a perde a paziensa.
— Beate figge, se ghe ne veu pe vestive. L’e due ue che sei lí e no sèi àncun prunte.
— Ti capisci ben mamà che o tempo o ghe veu.
— Benedetto tempo!... miè un po’ mi.
— Va la che ti fè a to figùa.
— Cumme o saieva a dí: fasso a mè figùa?
— Vurieva dì che ti basta che ti te senti a roba addosso t basta.
— Allun, sbrighève; o le zà eutt’ue e a carossa a ne spèta.
— Ecco, semmo pronte.
— Piggieve e sciarpe e andemo che o l’è tardi.
E due figge se sun piggié e sciarpe in man e se sun avviè verso a porta. A scià Giulia a l’è restà a dà i urdini a serva e poi a l’ha infiou a scà anche le, truttando a perdifiato pe acciappà e so figge e què ean za arrivè in to portego e l’aspetavan.
Arrivou a muè sun muntè tutti in carossa; o carrussè o l’ha piggìou e guidde e via de cursa verso o teatro.
Quando sun arrivé o teatro a sala a l’ea ancun tutta scùa. Poche ean e persunn-e assettè in platea; i palchi ean cumpletamente veui.
Vedendo tutto ao scùo, muè e figge sun restè de stùcco. Se credeivan de truvà o teatro pin stivou, cumme quando a Natale andavan in to luggiun e aspetavan de ue che o vegnisse averta a porta pe purei andà a piggiase i posti buin, dunde o no gh’ea l’impedimento da lampa.
— Mammà, ti veddi cumme o l’e veuo o teatro. — Davvei, no me o credeiva.
— Ho puia che o no vegne nisciun.
— Ghe vùrieva proprio di gran maeducchè, te o segùo mi.
- ’Na serata cumme questa in onure do prinsipe de Turin, o no gh’e un parchetto piggiou.
— L’e ’na vea vergheugna; l’ho sempre dito mi che a Savunn-a gh’emmo un muggio de piguggiusi.
— Tanto o vareiva che se ne stescimo a casa. In te quello mentre o s’e visto vegní zù da o suffito i ’na gran luxe. Chinavan a lampa.
E figge de Menego se sun subito assetè ai dui lati do parchetto, dùe impalè, cumme statue pe fase amià. Naturalmente tutti i euggi se sun pòsé in sce lu, cumme e sule scignure che occupavan i parchetti. Centindose l’oggetto de l’ammiraziun generale se gunfiavan tutte e no stavan ciù in t’a pelle da-o piaxei.
Viceversa poi se avessan sentio i discursi che o se faxeiva in sciou luro cunto saievan vegnùe russe cumme bisciuin.
A poco a poco o teatro o se impiva, ma i parchetti restavan veui. Doppo vinti menuti abbundanti l’e cuminsou a cumparì quarche scignua, poi in sce o cuminsà do spettaculo quarche atra, tutte vestie cun a mascima eleganza, ornè de oi e de brillanti. Ma i parchetti in maggiuransa restavan sempre veui.
— Te l’ho dito. I nostri scignuri sun un muggio de piguggiusi. E di che se tratta de fa onure a un prinsipe. Pe furtunn-a che semmo vegnùe nuiatre. E cuscì dixendo a muggè do savattin arricchio a se faxeiva vegni i petaffi cume se ghe avessan feto un affrunto a le mexima.
(Cuntinua)
Appendice d’O MANANA (6
GIUSEPPE CAVA
Pigheuggi revestii
Romanzo dell’oggi.
Doppo prinsipiòu o spettaculo cun grande surpreisa da muè e de figge, i parchetti cuminsavan a impise e in scià fin de l'atto èan tutti a-o cumpleto.
Naturalmente tutti i occiali se puntavan in sce lu, e ciù de ’na scignùa no cunuscendole a l’aveiva dumandou chi èan. Sentindo poi da quarchedun che èan e figge de l'antigo savatin se mettìvan a rie murmurandu:
— Miccere che lusso!
— Se sà, veuan fase avanti; veuan cunquistà un posto in ta nostra sucietè.
— Ah, ah, ah! cumme sun bùffe! Seguo, ma prima devan pensà a levase d’addosso a spussa de peixe.
— Ma miè un pò che mainèa ridicula de vestí — a dixeiva un’atra.
— Davvei, ma pe figge d’un savattin restan ancun ben.
— Sun tanto pinn-e de rùpie che pàn scarpe vegie stiè in furma.
— Miè poi a muè cun quello naso russo cumme un peverunn, a pa’ ’na imbriagunn-a.
E a denigraziun da muggée e de figge de Menego a saieva cuntinuà ciù feroce, perchè e scignue sun e ciù feroce nemighe di povei arrichìi, se o no fuise cumparso o prinsipe in to parchetto reale.
A-a cumparsa do prinsipe tutti se sun arsé in pè applaudindo, e l'orchestra l’ha ciantou lí o pesso che a l'ea derè a sùnà pe attaccà a marcia reale mentre scignuri e scignure criavan: «Viva o prinsipe de Turin! Viva a casa Savoia!»
O prinsipe o salùava cun di grandi inchin e accennando cun a man de lascià perde.
Finarmente i applausi e i crii sun cessè e o spettacolo o l’ha cuntinùou, ma e attenziuin generali ean dirette a-o prinsipe, a-o què e nostre belle scignue faxeivan l’euggio duse miando in to stesso tempo cun malignitè e furtunè che pureivan andà a avvixinalo in to so parchetto.
E figge de Menego, manco a dilo no sun stete fra queste furtùnè, pe quanto avessan riscciou de piggià un storsicollo a sun de tegnighe i euggi addosso.
Però gh’è stèto un mumento ne o què o pareiva che o prinsipe o l’avesse nuté e o gh’ea parsciùo che o l’avesse parlou de lu cun un scignuro che o gh’ea vixin, ma a no l'ea forse che un’illusiun de povie figge.
Doppo quarche tempo ò prinsipe o s’è retiou pe andà a-o ballo de surva in to Casin de lettùa. E derè a le a poco a poco tutti i scignuri se sun arsè e han lasciou i parchetti che sun restè veugi. E figge de Menigo no aveivan nisciun invìto e sun restè au teatro. Intanto Menego che o l'ea andèto a truvà i so amixi in te l’ostaia do Leun d’ou e o pagava buttigge surva buttigge bevendo cumme ’na spugna. I so amixi ghe fazeivan festa a ciù no dì e beveivan o vin cumme l’en-a a beive l’ègua do maa.
O beive o l'ha cummensou a desligaghe e corde da gua e i canti sun cummensé.
— Ëh, Menego, ti te ne ricordi de quelli belli tempi d’a nostra zuentù quando andamo a cantà sutta e finèstre de nostre galante?
— Atroché.
— Chi l'avesse, maiciù dito che ti saiesci diventou cuscì ricco!
— Ma che ricco. Sun sempre o Menego, o Meneghìn, cumme me ciamavi allua
— Saià, ma oua te se vedde appenn-a a ogni morte de vesco.
— Cose vurei sun quelle smurfiuse de mè muggèe e de mè figge che me tegnan sutto ciave cumme un prexiunè.
— Ti e bun, va là a lasciate menà po o naso.
— D'oua in avanti però veuggio ribellame, per dio sacramento!
— Bravo. Evviva l’allegria. Evviva o nostro cumpagno Menego!
— Evviva!
E tra la la lero, tralalero
ou la li lu lilu là!


c: text/html

text:
Tànti studiózi àn dîto a seu e àn propòsto di mòddi de scrîve o zenéize ciù-o mêno afortunæ: pe avéi 'n'idêa de quànte-e cöse ségian ingarbugiæ bàsta avéi a coæ de lêze e propòste in sciâ grafîa fæte da-i vàri outoî.
A mæ pài, a sitoaçión a l'é stæta conplicâ da-o fæto che, a-a fìn da föa, se çèrca de scrîve e de lêze in zenéize avéndoghe inta tésta a grafîa de l'italiàn.
A ingarbugiâ e cöse, pöi, gh'é o fæto che o zenéize o se pàrla in mòddo divèrso da pòsto a pòsto ànche drénto a mæxima Zêna. Coscì l'é difìçile métte tùtti d'acòrdio.
A despêto de quésti fæti, co-o Martìn Piàggio prìmma e co-o Casàssa pöi, a s'é formâ 'na grafîa, quàrche vòtta dîta "tradiçionâle", ch'a l'é stæta dêuviâ e a l'é ancón dêuviâ da chi scrîve in zenéize. Adreitûa o Frixón, into seu vocabolâio do 1910 o se refûa de mostrâla e o s'aconténta de dî ch'a l'é l'ortografîa in màscima dêuviâ da-i nòstri poêti modèrni (o Piàggio, o Baçigalô, o Malinvèrni).
Ma a gh'à bén bén di difètti perché a no gh'à de régole precîze e coscì ognidùn o l'adêuvia cómme ghe pâ. Ma o difètto ciù grànde o l'é ch'a gh'a un mùggio de anbigoitæ: prezénpio se scrîve pægio paròlle che se dîxan despæge e a no risòlve ne o problema da o e da u, ne quello da s e da z. E ancheu, che o zenéize o se pàrla sénpre de mêno, sti chi són fæti che no se peu acetâ: pe ògni paròlla scrîta no ghe dêve êse dùbbi in sciâ pronónçia!
Pe quésto mi pénso che l'Académia Ligùstica do Brénno a l'àgge fæto
in bén do Segnô a

robotstxt: allowed

filter: keep


text:
Categorîa:Astronomîa
Etimologia[modìfica | modìfica wikitèsto]
Da o Grego Astron - Astro e Nòmos - Lezze
Introduçion[modìfica | modìfica wikitèsto]
L'Astrònomia, a l'é a sciensa ch'a studia i eventi celesti. Studia e òrìgini e l'evolosion, e proprietæ fixiche, chimiche e temporali di òggetti che forman l'Universo e che peuan êese òsservæ in scia sfèra celeste.
Stöia[modìfica | modìfica wikitèsto]
L' Astronomia a l'à na stöia longhiscima, a se studia scinn-a dai greghi e o ciu famoso di Astrònomi greghi, Tolomeo, o l' ha dito che a Tæra a l'é o Çentro dell'Univèrso. Int'o XVI Secolo sciensiati comme Keplero, Galileo Galilei e Niccolò Copernico dixeivan invece che o l'ëa o Sô a êse a ö çentro de l'Univèrso. Into XX Secolo a-a fin vegne descrita a nascion de l'Universo e into 1946 a vegne definîa a lezze do Big Bang.
O Scistema Solare[modìfica | modìfica wikitèsto]
Insemme a-o nòstro pianeta, a Tæra, i atri pianeti do scistema Solare son:
Pàgine inta categorîa "Astronomîa"
Questa categoria a contegne e 22 pagine indicæ chì de sotta , insce 'n totale de 22.


text:
Cangiamenti correlæ
Scrîvi o nómme de 'na pàgina pe védde e modìfiche a-e pàgine che són colegòu o che colégan a quélle pàgine. (Pe védde i ménbri de 'na catgorîa, scrive Categorîa:Nómme da catgorîa). E moìfiche a-e pàgine in sce òservæ speciâli són evidençiòu in grascétto.
- N
- Sto cangiaménto o l'à creòu 'na pàgina nêuva (amia e noeuve paggine)
- m
- Cangiamento minô (m)
- b
- Sto cangiaménto o l'à fæto in bot
- D
- Modiffica effettuâ insce Wikidata
- (±123)
- Variassion da paggina in nummero de byte
16 fre 2020
- Religion 22:01 +50 Luensu1959 Discuscioin Contribuçioìn ò azonto e didascalìe
- Religion 17:24 +83 186.143.162.102 Discuscioin


text:
Cristoffa Combo
Retræto de Cristoffa Combo, 1520 c., Zena, Palasso Galata, Museo do Mâ
Dæti personâli
Mòrte: 20 mazzo 1506
Âtre informaçioìn
«Ah Corombo, Corombo! ti ti ê quello,
A chi deve toccá sta bella sciorte:
Ti svœureræ per chì comm'un’ôxello:
Te laoderà ra famma in vitta, e in morte;
A ti te toccherà sto bell' anello,
D'Ercole, e Bacco ti arviræ re porte.
Dirà ro tempo sempre andando apprœuvo:
Corombo ha azonto a un mõdo un mondo nœuvo.»
Ra Gerusalemme deliverâ 15,32
Cristoffa Combo pron. /kriˈstɔffa ˈkuŋbu/ (o Cömbo[1] o Cunbu[2], primma d'o XIX sec. Christoffa Corombo,[3] pron. /kriˈʃtɔffa kuˈɹuŋbu/, ciu spesso ciammòu cu-a forma italianizzante Cristoforo Colombo pron. /kri'stɔffuru ku'luŋbu/; Zena, tra o 25 agosto e o 31 ötobre 1451 - Valladolid, 20 mazzo 1506,) navegatô, esploratô e colonizatô.
Biografia[modìfica | modìfica wikitèsto]
Poco se sa d'i primmi anni d'a vitta d'o Combo. A ciu gran parte d'i studioxi, çitando o so testamento d'o 1498 e d'i documenti d'archivvio de Zena e Sann-a, pensan ch'o segge nasciuo à Zena inte'na famiggia crestiann-a, ma s'é dito ascí ch'o l'ea 'n giudeo convertio ò ch'o nascè in Spàgna, Portogallo ò da 'n'atra parte. O Combo o l'ea o primogennito de Domennego Combo, un lanê e mercante zeneize, e de Suzanna Fontannarossa, so mogê. A so carêa de mainâ a comensò int'a marinn-a mercantî portogheize. Doppo d'ese sopravisciuo à'n noufraggio o-u largo d'o Cò de San Viçenso, à l'estremitæ sud-öcidentâ d'o Portogallo d'o 1476, o se stabilì à Lisbonn-a insemme à so fræ Bèrtomê.
Travagiavan tutti doî comme cartoggrafi, ma o Combo o l'ea prinçipalmente 'n imprezaio de mâ. D'o 1477 o l'ea in Islanda e Irlanda co-a marinn-a mercantî e d'o 1478 o l'acatava succao à Madeira comme agente pa-a ditta zeneize d'i Çentuioin. D'o 1479 o maiò a Feipa Perestrello e Moniz, de'na nobbile famiggia portogheize descheita. So figgio Diego o nascè d'o 1480. Tra o 1482 e o 1485 o Combo o comerciò longo e coste d'a Guinea e de l'Öo, inte l'Affrica Öcidentâ, e o fesse o-u meno un viægio a-a fortessa portogheize de San Zorzo d'a Minn-a, avendo öcaxon de imprende a navigasion portogheize e o scistema d'i venti atlantichi. A Feipa a moì d'o 1485 e o Combo o començò 'na relasion co-a Beatrixe Enríquez de Harana de Cordoba, da-a quæ o l'ebbe o so segondo figgio Ferdinando.
D'o 1484 o Combo o comensò à çercâ suporto pe'na traversâ atlantica da rè Zane II de Portogallo, ma o ghe fu negou. D'o 1486 o Combo o s'ea stabilio in Spàgna e o çercava l'apoggio d'o rè Ferdinando I de Spàgna e d'a renn-a Zabella de Spagna. Doppo avei riçevuo comme minnimo doi refui, a-a fin o l'ötegnì o suporto reâ de zenâ d'o 1492, questo grassie sorvetutto à l'intervento d'o tesoê de Spagna, Luigi de Santangel e d'i fræ françeschen d'a Rabidda, vexin à Huelva, da-i quæ o Combo o l'ea stæto int'a stæ d'o 1491. Zane Perez d'a Rabidda o l'ea stæto un d'i confessoî d'a reginn-a e fòscia o ghe procurò l'ödiensa cruciale.
O fervô miscionaio e anti-islammico, a potensa de Castiggia e Aragonn-a, a poïa d'o Portogallo, a bramma d'ou, o dexideio d'aventua, a spiança de conquista e o viaxo bezeugno che l'Euiropa a gh'aiva de'na fonte afidabbile d'erbe e de speççie pe cuxinâ, saxonâ e pa-a meixinn-a, tutt'insemme produssan 'n'esploxon d'energia ch'a dè l'asbrio a-o primmo viægio.
O Combo o l'ea stæto presente à l'aseddio de Granadda, urtima roccaforte d'i Möi à cazze a-a Spagna (2 de zenâ 1492) e o l'ea appreuvo à tornasene da Granadda a-a Rabidda quande o fu reciamou a-a corte de Spagna pa-a vitale ödiença reâ. A preisa de Granadda a l'aiva descadenou l'euiforia tra i Spagnolli crestien e favoîo tutti i progetti pe-o trionfo finâ insce-o mondo islammico, magara faxendo o gio d'o mondo e pigiandolo de derê. 'N assato diretto verso oriente o saiæ stæto difiççile peuscia che l'impeo Ötoman e d'i atri stati islammichi int'a region ean appreuvo à guägnâ de força de 'na mainea mai tanto spedia da menaçâ e mæxime monarchie crestiann-e. E potense islammiche aveivan serou e vie de tæra verso öriente e reiso a rotta pe-o Mâ Rosso estremamente difiççile da piggiâ.
Int'a lettia de prefaçion o-u giornâ d'o primmo viægio, l'armiraggio o l'evvoca schillentemente e so proppie speranse e o e liga tutte insemme a-a conquista de l'infedele, a-a vitoia d'a cristianitæ e a-a rotta öcidentâ de scoverta e alliança crestiann-a:
... e viddi o rè d'i Möi sciortî da-e porte d'a çittæ e baxâ d'e moen reæ d'e Vostre Maestæ... e e Vostre Maestæ, comme Crestien Catollichi... pensòn de mandâ mi, Cristòffa Combo, int'e dite parte de l'India, pe vedde quelli prinçipi e gente e tære... e a mainea ch'a doviæ ese deuviâ pe convertîli a-a nostra Santa Fè, e ordenòn che mi non andesse pe tæra verso öriente, comme se söle andâ, ma via öcidente, che scin à ancœu no semmo pe çerto se quarchedun ghe segge ancon passao; coscì, avendo cacciou feua tutti i Giudei da-i vostri regni e scignorie int'o mæximo meize de zenâ, e Vostre Arteççe comandon che mi, co-ina flotta bastante, andesse int'e dite parte de l'India, e pe questo me garantisci grende recompense e me fesci nobbile coscí che da alloa in avanti me poese frexâ d'o "Don" e foise armiraggio d'o Mâ Öcean e viçerè e governao perpettoo d'e isoe e d'o continente ch'avesse descoverto... e che o mæ primogennito me succedesse e coscì via de generaçion in generaçion pe sempre.
Quindi in muggio d'interesci ean mescciæ inte st'aventua, ch'a l'ea, in sostansa, o tentativo de trovâ a via pe-e ricche tære d'o Catai (Cinn-a), pe l'India, e e mittiche isoe de l'öo e d'e speççie de l'Oriente, navegando verso ovest pe quello che se presumeiva ese d'o mâ averto. L'ea ciæo che o mæximo Combo de sta mainea o sperava de tiâse sciu da-e so ummile origgine, d'amugiâ palanche pe-a so famiggia e de intrâ à fâ parte d'a nobiltæ spagnolla. Scimilemente, ma insce 'n atro livello, i monarchi catollichi speravan che 'n'impreiza tâ a gh'avieiva fæto guägnâ d'importansa tra e monarchie de l'Euiropa, specce à peto d'o rivâ prinçipâ, o Portogallo. Quindi, alliandose co-o papato (in sto caxo, co-o pappa Borgia Lusciandro IV [1492 - 1503]), poeivan sperâ de pigiâ a guidda d'a guæra crestiann-a contra i infedeli.
Insce 'n livello ancon ciu elevou, i fræ françeschen se preparavan a-a fin d'o mondo, comme credeivan foise profetizâ int'e Revelaçioin à Zane. Segondo quella vixon escatologgica, a crestianitæ a l'aviæ repigiou Gerusalemme e stabilio un imperao crestian in Tærasanta comme precondiçion pe-a vegnua e a sconfitta de l'Anticristo, a converscion crestiann-a de tutta l'umanitæ e o Giudiççio Universâ. I françeschen, e non solo liatri, speravan che o cian d'o Combo o l'aviæ aggiutou à finançiâ 'na croxâ in Tærasanta ch'a l'aviæ scinn-a riçevuo d'i rinforsci da-o lezendaio Præ Zane, che se pensava o sopravivesse co-i so discendenti int'e tære à oriente d'i infedeli. Se stimava che o maæximo imperou d'o Catai - che i Euiropei ciamavan o Cangrande de l'Orda d'Öo - o foise interessou int'o crestianeximo, e o Combo o se portava appreuvo 'na lettia d'amicissia indirissâ à lê da-i monarchi spagnolli. In fin, se saveiva che l'esploratô portogheize Bertomê Dias, costezzando l'Affrica öcidentâ o s'ea spinto ciu à sud de San Zorzo d'a Minn-a, in çerchia de 'na rotta marittima örientâ po-u Catai e l'India. No beseugnava permette a-i Portogheixi de descrovî quella rotta.
O primmo viægio[modìfica | modìfica wikitèsto]
E nave po-u primmo viægio - a Ninna, a Pinta e a Santa Maja - fun equipagiæ à Palos, insce-o sciumme Tinto, in Spagna. D'i consorçi formæ da 'n öfiçiâ d'o tesöo reâ e composti pe-a ciu gran parte da d'i banchê zeneixi e fiorentin de Seviggia fornin a-o manco 1.140.000 maravedì pe armâ a spediçion, e o Combo providde pe ciu che 'n terço d'a somma pe-a quæ contribuin o rè e a reginn-a. A reginn-a Isabella a no dovette quindi impegnâse i gioielli (un mito ch'o misse in gîo po-u primmo o Bertomê de Las Casas int'o 16mo seccolo).
A piccena flotta a sarpò o 3 d'agosto 1492. O gennio pe-a navigaçion de l'armiraggio o se fè vedde subbito con virâ à sud verso e Canaie, o-u largo d'e coste de l'Affrica, in leugo de navegâ à övest verso i Azore. I venti da övest che sciuscian int'i Azore aveivan batuo i tentativi precedenti de navegâ verso l'öcidente, ma int'e Canaie i trei barchi poettan inganciâ i venti da nord-est; in cangio, po-u ritorno contavan insce quelli atri venti da övest. Doppo avei passou quæxi un meize a-e Canaie e nave sarpon da San Sebastian d'a Gomæa o 6 de setembre.
Diverse votte in setembre e int'i primmi d'otobre i mainæ vin d'a vegetaçion ch'a galezava e varrie specce d'öxelli - tutti scangiæ pe d'i segni ch'a tæra a l'ea vexinn-a. Ma o 10 d'otobre a ciusma a l'aiva començou à perde a paçiença e a mogognava che sensa tocâ tæra i venti contrai e l'esourimento d'e scorte gh'avieivan impedio de tornâ à casa. O Combo o quëtò e so poïe, a-o manco pe-o momento, e o 12 d'otobre a tæra a fu avistâ da-a Pinta (sciben che o Combo ciu tardi insce-a Ninna o se pigiò quello meito). Gh'é gran conteiza insce-o leugo d'o primo sbarco a-i Caraibi, ciamou Guanahani, ma l'isoa San Salvador (Watlings) int'e Bahamas a l'é generalmente prefeïa à d'i atre isoe d'e Bahamas comme Samana Cay, Rum Cay, ò e Plana Cay, ò dunque a-e Turks e Caicos.
Comunque a parte ciantâ o ghidon reâ o Combo o ghe stette poco, anscioso de continuâ pe-o Cipango (Giappon). O pensava d'aveilo trovou in Cubba, dovve o sbarcò o 28 d'otobre, ma o primmo de novembre o se convinse che Cubba a foise o mæximo Catai, sciben ch'o l'avesse ancon da trovâ traccia de gren çitæ. Pertanto o 5 de dexembre o virò inderê verso sud-est in çerchia d'a mittica çitæ de Zaiton (Quanzhou, Cinn-a), mancando coscì l'unnica poscibilitæ ch'o l'aviæ mai avuo de pösâ pê insce-o seu d'a Floridda.
Venti contrai porton a flotta à 'n isoa ciamâ Ayti (Haitti) da-i so abitanti Tain; o 6 de dexembre o Combo o a rebatezò La Isla Española, o Hispaniolla. Pâ ch'o l'avesse pensou che l'Hispaniolla a poese ese Cipango o foscia unn-a d'e favolosamente ricche isoe da-e quæ a flotta triennâ d'o re Salomon aveiva portou inderê à Gerusalemme öo, gemme e speççie (1 Re 10:11, 22); o che dunque a poese aveighe da fâ co-o regno bibblico de Sabba. Lazú o Combo quante meno o l'atrovò asæ de l'öo e d'a prosperitæ pe sarvâse da-o ridiccolo 'na votta tornou in Spagna. Con l'agiutto de'n cacicco Tain, ò cappo indian, ch'o se ciamava Guacanagarì, o l'imbastì un fortin insce-a costa setentrionâ de l'isoa, o-o ciamò La Navidad e o ghe misse 39 ommi de guardia scin a-o so ritorno. Do-u momento che a Santa Maja a s'ea incaliâ ghe fu legne e scorte de ciu pe-a guarnixon.
O 16 de zenâ d'o 1493 o Combo o sarpò pe-a Spàgna co-e doe nave che gh'arestava. O viægio de ritorno o fu un peson. I venti da l'övest i sponcion davei verso ca', ma a-a meitæ de frevâ 'na tempesta teribbile a l'ingugì a flotta. A Ninna a çercò repao à Santamaja int'i Azore, dovve o Combo o l'andò in pellegrinaggio de ringraçiamento à l'artâ d'a Vergine; ninte de meno i outoritæ portogheize ostile imprexonon temporaniamente a squaddra. Doppo aveili fæti liberâ o Combo o proseguî cu-a nave avaiâ scin à Lisbonn-a. Chì o l'ebbe da incontrâ o re Zane II. Tutto questo o fesse sci che-o Combo o foise sospetou d'avei colaborou co-i nemixi d'a Spagna e o misse a-o lovvego o so ritorno à Palos o 15 de março.
Inte questo primmo viægio se accumulon tante tenscioin che saieivan sätæ torna feua à ogni impreisa sucesciva d'o Combo. Primma e ciu dannosa de tutte, l'aparentemente ata aspiraçion religiosa, scinn-a mistica, de l'armiraggio a l'ea incompatibbile co-a realtæ d'o comercio, d'a competision e d'a colonizzasion. O Combo o no reconobbe mai sto divaio e coscì o no poette mai cormâlo. L'armiraggio o l'adottò ascì un scistema de comando outocrattico ch'o ghe procurò tanti nemixi. De ciu, o Combo o l'ea determinou à portâ inderê d'o carrego uman e materiâ pe-i so sovren e pe lê mæximo, e çò o l'ea poscibbile solo se i so mainæ sachezavan, rapivan e favan d'i atre violense, specce in Hispaniolla.
Sciben ch'o l'avesse frenou quarchedun d'i eccesci d'i so ommi, sti sviluppi ammoccon a so abilitæ de mantegnî un ato livello morale e in particolâ a preteiza che e so "descoverte" vegnissan da-a voentæ divinn-a. E ancon, a corte spagnolla a tiò torna feua i so dubbi latenti insce-a lealtæ verso a-a Spagna d'o Combo o foresto, e tra i so compagni ghe fu chi se ghe misse contro. O Capitan Pinzon o l'aiva misso in discuscion a rotta quande a flotta a razonse e Bahamas; ciu tardi o s'ea alontanou co-a Pinta da Cubba e da-o Combo, o 21 de novembre, sensa reconzonzise con lê scin a-o 6 de zenâ. A Pinta a feççe scâ à Baionn-a int'o viægio de ritorno separämente da-o Combo e a Ninna. Se o Pinzon o no foise morto coscì fito doppo o so ritorno, o comando a-o Combo pe-o segondo viægio a no saiæ stæta cosa segua.
O segondo e o terso viægio[modìfica | modìfica wikitèsto]
L'öo, i papagaggi, e speççie e i prexonê ch'o Combo o mostrò a-i so sovren à Barçelonn-a convinsén tutti che gh'ea beseugno d'allestî fito un segondo viægio. O Combo o l'ea o-u mascimo d'a so popolaritæ e o 25 de sett. d'o 1493 o sarpò da Caddexe con a-o meno 17 nave. Stavotta a colonizzaçion e l'evangelizzaçion crestiann-a favan avertamente parte d'i cen, e d'i fratti fun incluxi inte l'equipaggio. A presensa de çirca 1300 ommi assödæ con fòscia 200 investitoî privæ e 'n piccolo contingente de cavaleria testimonnian i aspetative pe sta spediçion.
Passando torna da Gomæa int'e isoe Canaie, a flotta a piggiò 'na rotta ciu o-u sud che 'nt'o primmo viægio e a l'arrivò a-a Domenicca int'e Antille Menoî o 3 de novembre. Doppo avei avistao e isoe Vergine a l'intrò int'a baia Samanà in Hispaniolla o 23 de novembre. Michê da Cunnio, profondamente corpio da sto retorno spedio o l'öservò che "da che Zena a l'é Zena no s'é mai visto 'n ommo coscí dotou e uso de mâ comme o dito messê Armiraggio"
'Na spediçion a-a Navidad 4 giorni doppo a l'arestò alloâ int'o trovâ o fortin destruto e i ommi ammassæ. L'ea ciæo che a rescistensa d'i Tain e s'ea fæta ciu forte. Se construí a-a spedia d'i atre fortificaçioin, e 'na çittæ ascì, fondaa o 2 de zenâ e battezzâ L'Isabella, in önô d'a reginn-a. O 2 de frevâ Antögno de Torres o partì da L'Isabella con 12 nave, de l'öo, d'e speççie, d'i pappagaggi e d'i prexonê (a ciu gran parte d'i quæ a moì in viægio), e co-a gramma neuva insce-a Navidad e quarche lamentella ascì insce-i mettodi de governo d'o Combo. De mentre ch'o Torres o l'andava in Spagna, doî d'i subordinæ d'o Combo, Alonso de Ojeda e Pê Margarit, se vindicon po-u massacro d'a Navidad e catturon d'i scciavi. D'e março o Combo o l'explorò a valle Cibao (che se credeiva a foise a region ouriffera de l'isoa) e o ghe costruì a fortessa de San Tomaxo.
Doppo, verso a-a fin d'arvî o pigiò a Ninna e atre doe nave e o l'andò à esplorâ a costa de Cubba e à çercâ l'öo int'a Giamaica, sarvo poi concludde che o bottin ciu ricco pe-i colonizanti a o prometteiva l'isoa de Hispaniolla. L'armiraggio o decise che Hispaniolla a l'ea davei a bibblica tæra de Sabba e che Cubba o l'ea o continente d'o Catai. O 12 de zugno 1494 o Combo o l'inscistette che i so ommi ne fessan ziamento - 'n'indicaçion ch'o l'ea intençionou à convinçe i so sovren ch'o l'ea arivou a-o Catai, sciben che non tutti i membri d'a spediçion foisan d'acordio con lê. L'anno doppo o l'inandiò 'na conquista decisa d'Hispaniolla, semenando devastaçion tra i Tain. Specce da-e öbieçioin de'n fratte, Benardo Buil, se dezumme ch'o Combo o doeuviò de longo e mainee forte.
L'armiraggio o partì da L'Isabella pa-a Spagna o 10 de marso 1496, lasciando i so fræ Bertomê e Diego o-u comando de l'insediamento. O l'arivò à Caddexe l'11 de zugno e o començò subbito à fâ prescioin insci-i so sovren, ch'ean à Burgos, po-u progetto de'n terço viægio. À quello tempo a Spagna a l'ea in guæra co-a França e a gh'aiva beseugno de fâse e tegnîse bonn-e e so alliançe; de ciu, o segondo viægio o n'aiva frutou solo che 'na parte de l'investimento. O Portogallo o l'ea ancon 'na menaçça, sciben che e doe naçioin se foisan convenientemente spartie tra lô l'Atlantico co-o Trattao de Tordesillas (7 de zugno 1494). Stando a-o tratou, a Spagna a poeiva pigiâse tutti i territöi à öcidente de na linnia, træta da polo à polo, 370 lighe - o sæ çirca 1185 miggia (1910 km) - à ovest d'e isoe d'o Cò Verde, mentre o Portogallo o l'aiva diritto a-i teritöi à l'est de sta linnia. Ma pe quante riguardava l'atra parte d'o mondo, dovve l'Öcidente o l'incontra l'Oriente? Lazzú, a-i antippodi, ghe saiæ posciuo ese ascì 'n atro continente da scrovî. E chi l'é ch'aviæ dovuo tiâghe a linnia aloa? Pe questo a Zabella e o Ferdinando fessan un caoto terso investimento. Sei nave sarpòn da Sanlucar de Barrameda o 30 de mazzo d'o 1498, træ carreghe de esploratoî e træ de proviste pe l'insediamento de Hispaniolla. S'accapiva ormai che pretendeivan ch'o Combo o trovesse grande richesse e o ciantesse a bandea spagnolla ben ben inte l'Oriente.
De seguo o l'attrovò e richesse, ma non proppio d'a merça che i so finançiatoî gh'aveivan domandou. O so fin o l'ea d'esplorâ à meridion d'e so scoverte precedente, int'a speransa d'attrovâ tanto o passaggio da Cubba (u so "Catai") à l'India e magara o sconosciuo continente antipodâ ascì. O 21 de zugno e nave co-e proviste sarpon de Gomæa aa votta de Hispaniolla mentre i esploratoî fessan rotta pe-e isoe de Co Verde. O descrovì o prinçippio d'a declinaçion magnettica (a diferensa tra a direçion d'o nord d'a buscioa e quello geograffico) co-o quæ o poette correze a rotta da l'isoa Margaita à Hispaniolla e o l'öservò ascì, sensa comprendila, a rotaçion diurna d'a stella polâ. Doppo avei assostou à Trinidad (battezzâ da-a Santa Trinitæ, aa quæ o l'aiva domandou proteçion po-u viægio) o Combo o l'intrò int'o Gorfo de Paria e o ciantò a bandea spagnolla insce-a penisoa de Paria int'o Venesuela. O mandò a caravella El Correo à sud à esplorâ a bocca d'o Sciumme Grande ('na ramma settentrionâ d'o delta de l'Orinoco) e da lí o-u 15 d'agosto, visti i gren torenti d'ægua doçe che chinavan int'o gorfo de Paria, o l'ebbe a çertessa d'avei descoerto un atro continente - "un atro mondo". Ma o no l'attrovò o passaggio pe l'India, ni e minêe d'ou d'o rè Salomon, che e so lettue l'aveivan portou à credde, insemme a-i so sovren, trovâse à ste latituddine; e quande o tornò à Hispaniolla o fè solo che d'e descoverte desastrose.
Tanto i Tain che i inmigranti Euiropei s'ean rebelæ o-u comando d'o Bertomê e o Diego Combo. A rebelion d'o scindico de La Isabella, Francisco Roldan, a l'aveiva portou à fâ appello a-a corte spagnolla e de mentre ch'o Combo o çercava de restabilî l'ordine (in parte con d'e appiccaxoin), o Françesco de Bobadilla cappo inquixitô, o l'ea in rotta pe-a colonnia, co-ina comiscion reâ pe investigâ e accuze. L'é difiççile spiegâ esattamente dovve l'é ch'o l'ea o problema. O raporto d'o Combo a-i so sovren po-u segondo viægio, portou do-u Torres e conosciuo comme Memorandum Torres, o parla de moutie, proviste mâ fæte, nativi östinæ e nobbili indisciplinæ. Peu dâse che sti problemi se foisan intenscificæ.
Ma i Combi gh'han da aveighe o-u manco 'na parte d'a responsabilitæ, intenti comm'ean à mette in scciavitú i Tain e à spedîli in Euiropa o à mandâli à travagiâ int'e minêe d'ou de l'Hispaniolla. Co-o scistema dœuviao insce-e primme da-o Combo pe ötegnî de l'öo, i cappi locali ean tegnui à procurâlo ciu o meno pro capite; o governatô Bertomê Combo o o l'aiva cangiou co-in scistema de sfrutamento diretto gestîo da d'i favoî tra Spagnolli, caxonando dissenso difuso tra i Spagnolli che no aveivan ötegnuo o favô e tra i cappi indiggeni. Quande o l'arivò à Hispaniolla o Bobadilla o dè torto a-i Combi, o i incadenò e o i spedî inderê a-a spedîa inscia-a nave La Gorda. Quelli arivon à Caddexe verso a-a fin d'ötobre d'o 1500.
Inte quello viægio de ritorno o Combo o compose 'na longa lettia a-i so sovren, ch'a l'é unn-a d'e ciu straordenaie ch'o scrisse, e unn-a d'e quelle con ciu informaçioin. L'esaltaçion e o mistiçismo ch'a contegne pœuan in parte ese atribuî a-i umiliaçioin che l'armiraggio o l'ebbe à patî (umiliaçioin che lê o l'aggravò no permettendo o-u capitagno de La Gorda de levâghe e cadenn-e durante o viægio), e in parte o-u fæto che òua o söfriva severamente de insonnia, de fadiga a-i euggi e de 'na forma d'artrite reuimatoide ch'a peu ascí aveighe antiçipou a morte. A ciu gran parte de quello che gh'é scrito a pâ comunque 'n'esprescion viaxa d'e so convinçioin. A mostra ch'o Combo o l'aiva 'na fè assolua int'a so competença noutica, int'o so senscibilitæ de mainâ pe-a meteorologia, int'i so œuggi e-e so lettue. O sostegniva d'avei razunto a periferia d'o Paradiso Terestre, scicomme mentre ch'o s'avexinava a-a Trinidad e a-a penizoa de Paria, a rotaçion d'a stella polâ a gh'aiva dæto l'imprescion ch'a flotta a foise appreuvo à montâ.
O tempo o l'ea vegnuo belliscimo e o flusso d'ægua doçe int'o Gorfo de Paria o gh'ea parsciuo enorme. Tutto questo o poeiva aveighe 'na sola spiegaçion - ch'ean appreuvo à montâ verso e artue tempiæ d'o Paizo Terestre, äticen da-i quæ i sciummi d'o Paradiso chinn-an in mâ. O Combo o l'aiva attrovou tutte ste indicaçioin d'e regioin esterne d'o Paradiso Terestre int'e so lettue, e d'o resto ean de conoscensa comunn-a. Segondo e so stimme, pertanto o l'ea vexin a-i regni d'öo ch'en da-a rente o-u Paradiso. De seguo o no l'aveiva ancon trovòu l'öo, ma o saveiva dov'o l'ea. I aspetative d'o Combo ghe permetteivan de interpretâ e so descoverte segondo o materiale bibblico ò clascico e de fâlo inte'na mainêa ch'a foise comprenscibbile a-i so finançiatoî e favoeive à lê mæximo.
Questa lettia, pe quante despiâ a foise, a convinçè i sovren che, sciben ch'o no l'avesse ancon trovou o tesöo, doppo tutto o gh'ea andæto vexin. Fu ordenou o so rilascio e ghe dessan ödiensa à Granadda insce-a fin d'o dexembre 1500. Reconobban che e qualitæ d'o Combo comme navegatô e esploratô ean sensa pao, sciben che comme governatô o no sodisfesse, e o 3 de settembre d'o 1501, nominon Nicolas de Ovando comme successô d'o governatô Bobadilla. O Combo, pe quante marotto e importun, o l'ea un megio investimento che i tanti aventurê e profitatoî che int'o fratempo gh'aveivan avuo a liçensa de compete con lê, e gh'ea de longo o peigo (svelou da quarche lettia de sto periodo) che lê o no l'öfrisse i so servixi a-a so nativa Zena. D'ötobre 1501 o Combo o l'andò à Seviggia pe allestî a quarta e urtima spediçion.
O quarto viægio e i urtimi anni[modìfica | modìfica wikitèsto]
Inte l'uverno e a primmaveja tra-o 1501-02 ghe fu un gran dafâ. E 4 nave çernue pe-a spediçion fun accatæ, armæ e equipagiæ, e son de sto periodo 20 d'e lettie e d'i memorandum d'o Combo sopravisciui, scrite pe descorpâse da-i accuse d'o Bobadilla, pe insciste insce-a vexinança d'o Paradiso Terestre e a necescitæ de reconquistâ Gerusalemme. O Combo o pigiò à ciamâse int'e so lettie "portou-de-Cristo" e à dœuviâ 'na firma strannia e mistica ch'a no l'é ancon stæta sodisfaxentemente spiegâ. Con tutti sti penscei e invexendi o començò ascì à compilâ o so Libbro d'i Privileggi, in defeisa d'i tittoli e d'i diritti finançiai d'a famiggia d'i Combi, e o so apocalittico Libbro d'e Profeçie, con tanti passaggi bibblichi.
O Combo o sarpò da Caddexe o 9 de mazzo 1502.
I so sovren no gh'aivan ciu tanta fiduccia int'o Combo, e parriæ che ghe foise tanta sperança quanta pietæ int'o sostegno che ghe davan. Gh'ea 'na bella differença tra o nummero d'e so 4 nave e e 30 affidæ a-o governatô Ovando. I so malanni anavan pezo e l'östilitæ a-o so comando in Hispaniolla a l'ea ancon tutta li. Perçò o Ferdinando e l'Isabella ghe proibin de tornâghe. O gh'aiva pe contra da repigiâ l'esploraçion interotta de l'"atro mondo" à sud che lê o l'aveiva scoverto int'o so terço viægio e in particolâ çercâ l'öo e o passaggio pe l'India. O Combo o s'aspetava de incontrâse à oriente co-o navegatô portogheize Vasco de Gama, e i sovren ghe dessan instruçioin de tegnî inte 'n tâ incontro un comportamento appropiämente corteize - foscia 'n atro segno che no gh'aivan pinn-a fiduccia in lê. Gh'aivan raxon. O partì da-a Gran Canaia a nœutte d'o 25 de mazzo, o l'aprodò a-a Martinicca o 15 de zugno (doppo a traversâ ciu rappida scin à aloa) e o 29 de zugno o domandava o permisso d'atracâ à Santo Domingo in Hispaniolla. Solo doppo che l'Ovando o ghe refuò l'accesso o sarpò pe l'ovest e o sud.
Da luggio à setembre 1502 o l'esplorò a costa d'a Giamaica, a costa meridionâ de Cubba, l'Honduras e a Costa d'e Sinsae d'o Nicaraggua. L'atraversamento d'o mâ d'i Caraibi scin à l'isoa Bonacca o-u largo de Co Honduras o sta d'o pao, comme difficortæ de l'impreisa, con l'atraversamento de l'Atlantico, e l'armiraggio o n'andava giustamente feo. A flotta a continuò costezzando a Costa Ricca verso sud. Sempre in çerchia de 'n streito, d'öttobre o Combo o çircon-navigò a lagunn-a Chiriquì (à Panamà); doppo, in çerchia d'öo, o l'esplorò a region panamegna de Veraguas, co-o tempo ciu grammo poscibbile. Pe sfrütâ a region ch'a començava a promette 'na bonn-a rendia d'öo, l'armiraggio, de frevâ 1503, o tentò de stabilî 'n avamposto po-u commercio à Santa Maja de Belen, insce-e rive d'o sciumme Belen (Bethlehem), o-u comando d'o Bertomê Combo. Tuttavia a rescistença d'i Indien e o catio stato d'e so nave (ghe n'aresetava solo che doe, cammoæ da mette poia) o fessan sarpâ torna pe Hispaniolla. O desastro ghe fu quande o pilotto, contra o pai d'o Combo, o virò à nord troppo fito, e nave no ghe a fessan pe-a troppa distança da percorî e s'ebbe da spiägiâle inscia-a costa d'a Giamaica. De zugno 1503 o Combo e a so ciusma ean d'i naofraghi. O Combo o l'aiva sperou, comme o disse a-i so sovren, che o mæ viægio, duo e problemattico, o porriæ ancon rivelâse o ciu nobbile; de fæto o fu o ciu deludente de tutti e o ciu sfortunou.
Int'e so esploraçioin a flotta a l'aiva mancòu a descoverta d'o Paciffico (a-o de la de l'istmo de Panamà) e pe'n pei a n'ea ariëscia à stabilî un contatto co-i Maya d'o Yucatan. Diego Mendez e Bertomê Fieschi, rispettivamente capitagni d'e nave noufragæ La Capitana e Vizcaino, partin in canoa, verso o 17 de luggio, pe ciamâ agiutto pe-i noufraghi; sciben che foisan ariëscii à traversâ 450 miggia (720 km) de mâ averto scin à Hispaniolla, l'Ovando o se a pigiò commoda. Int'o fratempo l'armiraggio o fè torna mostra d'a so aspertixe predindo corettamente 'n eclisse de lunn-a co-e so toue astronommiche, e mettendo poïa a-i indiggeni pe fâse fornî d'o çibbo. I socorsci n'arrivon scin a-o zugno d'o 1504 e o Combo co-i so ommi no razunsan Hispaniolla primma d'o 13 d'agosto de quell'anno. O 7 de novembre o sarpò pe Sanlucar e o trovò che a reginn-a Isabella, a so primma sostegnitrixe, a l'aiva fæto testamento e a l'ea appreuvo à moî.
O Combo o sostégne de longo d'avei attrovao e vee Indie e o Catai à peto de 'n evidensa sempre crescente ch'a no l'ea coscì. Saieiva sbaliou suponn-e che o Combo o passò i so urtimi doi anni int'a completa miseia, moutia e öblio. So figgio Diego o l'ea ben introduto à corte e o mæximo armiraggio o viveiva à Seviggia co-in çerto decöo. A so "dexima" de l'öo cavou à Hispaniolla, garantio d'o 1493, a ghe forniva 'na bella réndia (contra a quæ i banchê zeneixi ghe favan crensa) e unn-a d'e poche nave che scampon l'uragan o-u largo de Hispaniolla d'o 1502 (int'o quæ o mæximo Bobadilla o passò pe euggio) a fu quella ch'a portava l'öo d'o Combo.
Savendo ch'o gh'aveviva ciu poco da vive o comensò a fâ testamento inte l'agosto d'o 1505.
O moì o 20 de mazzo d'o 1506.
I resti d'o Combo[modìfica | modìfica wikitèsto]
Primma o fu sotterrou int'o monestê françescan de Vallalolid, dapœuscia o fu translou int'a tomba de famiggia int'o monestê cartuxan de Las Cuevas à Seviggia.
D'o 1542 pe voentæ de so figgio Diego, i resti d'o Combo fun sepelii co-i so mæximi int'a catedrâ de Santo Domingo à Hispaniolla (òua int'a Repubblica Dominicann-a).
Doppo che a Spagna cedette Hispaniolla a-a Fransa, i so resti fun stramuæ à l'Havann-a, Cubba, d'o 1795 e riportæ à Seviggia d'o 1898.
D'o 1877 però d'i louanti int'a catedrâ de Santo Domingo sostégnan d'avei attrovou d'i atre osse marcæ comme quelle d'o Combo.
D'o 1992 questi osse son stæte assotterræ int'a Lanterna d'o Combo.
Nòtte[modìfica | modìfica wikitèsto]
- ↑ Giovanni Casaccia, Dizionario Genovese-Italiano, Sordomuti, 1876.
- ↑ Consulta Ligure, Vocabolario delle Parlate Liguri, 1983-1998.
- ↑ Ambrœuxo Conti, Ra Gerusalemme deliverâ, 1755, XV-32 .
Bibliografia[modìfica | modìfica wikitèsto]
Enciclopedia Britannica http://www.britannica.com/EBchecked/topic/127070/Christopher-Columbus


text:
Sestri Levante
Séstri Levànte o l'é 'n comùn de 18.616 abitanti inta Çittæ metropolitann-a de Zena.
Giògrafîa[modìfica | modìfica wikitèsto]
O comùn o l'é pòsto a-o confìn co-a provìnsa de Spézza, e o l'é 'n di ùrtimi comùn che s'afacian in sciô Gorfo do Tigullio. E seu ciù grénde mâvéggie són e seu dôe bâie, a Bâia d'e Föe (coscì ciamâ pe l'abitùdine de Hans Christian Andersen de vegnî chi a scrîve e seu föe) e a Bâia do Silençio, separæ sôlo da 'n sotî istmo de tæra ch'unìsce a çitæ a l'izoöto di Castélli. O l'é pe quésto motîvo che Séstri Levànte o l'é ascì frequenteménte ciamâ "a çitæ di doî moæ" da-i seu abitànti.
Séstri Levànte a l'é separâ da-o vexìn pàize de Riva Trigoso pe mêzo do Cappo de Pónta Manæa, ch'o l'é 'n beliscimo pónto panorâmico p'amiâ a çitæ e o mâ. O céntro stòrego o se atrêuva vexìn a-e dôe bâie, méntre a parte ciù modèrna a se svilupa inta ciann-a.
Stöia[modìfica | modìfica wikitèsto]
Séstri Levànte a l'êa conosciûa a-i ténpi di Romen cómme Segesta Tigulliorum, ch'o derîva da-o nómme di seu abitanti, i Tigulli. A-i ténpi antîghi, quand'ancón a çitæ a no l'existéiva, l'izoöto di Castélli o l'êa separòu da-a tæraferma, ma e frequénti inondaçioìn di sciùmmi Gromolo e Petronio àn fæto amugiâ mólta tæra, che ciàn cianìn a l'à formòu l'istmo dónde ancheu se scitoa o céntro stòrego: a poxiçión strategica a l'à permìsso ànche de diféndise da-i foestê ch'arivâvan pe mâ, avéndo a çitæ 'nna roccaforte naturâle in sce l'izoöto.
Moltìscimi pòpoli foestê l'àn atacòu Séstri Levànte durànte o Medio Evo, quand'o l'êa 'n posediménto da Repùbrica de Zêna: i Fieschi de Lavagna àn provòu a conquistâ a çitæ into 1133 cómme pûre Pîza into 1170, ma sénsa sucèsso. Into 1172, perö, i Malaspinn-a e i Fieschi se són piggiæ a çitæ da-o domìnio da Repubrica de Zêna, e àn battûo Castruccio Castracani da Lucca into 1327. I Visconti de Milàn dapeu àn piggiòu Séstri Levànte into 1365, e o pàize o l'à rexistûo 'n atàcco da Venéçia into 1432.
Séstri Levànte a l'é stæta atacâ da-i corsæ tùrchi into 1542 e da-i saraxin into 1607. Finarménte, con Napolion, o pàize o l'é stæto anessòu into Inpêo Françéize e dapeu into 1815, gràçie a-o Congrèsso de Viénna, Séstri Levànte e a Repùbrica de Zêna són stæte incorporæ into Régno da Sardégna fin a l'unitæ d'Itàlia into 1861.
Pòsti de interèsse[modìfica | modìfica wikitèsto]
A çitæ de Sestri Levante a l'è pinn-a de gêxe, tra e quæ, e ciù inportanti són:
- Santa Maria de Nazareth (XVII secolo), neoclascica, posta in mêzo a-e dôe bâie
- San Nichioso, romanica, costroîa in çimma a l'izoöto
- Madonnin-a do Grappa
- San Steva do Pónte
Economîa[modìfica | modìfica wikitèsto]
Gràçie a-a beléssa do pòsto, Séstri Levànte a vîve soviatùtto de turìsmo, gràçie ai vixitatoî lombàrdi, piemontéixi e tedéschi ch'i vegnàn a pasâ e vacànse a-a ciazza.
A prinçipâ sede de indùstria, a Fincantieri, a se tréua a Riva Trigoso, pöco distànte da Séstri Levànte, e a provédde lòu a tùtta a çitæ.
Coltûa[modìfica | modìfica wikitèsto]
Manifestaçioin, fèste e fêe[modìfica | modìfica wikitèsto]
- A primavéia se fâ a Séstri Levànte o Premio Andersen, a premiaçión do lìbbro ciù bèllo scrîto da e pe-i figeu, coscì ciamòu in önô do grande scritô de föe Hans Christian Andersen.
- A Barcarolata, ch'a se fâ l'urtima doménega de lùggio, inta quæ i volontâi sfilan p'a çitæ co 'nn-a barca adornâ in mainêa ridìcola, e vinçe chi pórta a barca ciù strânn-a p'a strâ.
- Hanoa Hanoa, tradiçionâ fèsta hawaiiann-a do segóndo matesdì d'agósto, promòssa da-a famôza discotéca Piscinn-a di Castélli.
Colegaménti esterni[modìfica | modìfica wikitèsto]
- Scîto ofiçiâ do comùn de Séstri Levànte Scîto ofiçiâ do comùn de Séstri Levànte
Note[modìfica | modìfica wikitèsto]
- ↑ Fonte dal sito Demo.Istat.it


text:
Bibbia
Bibbia o complesso de scritue sacre de l'ebraiximo e do crestianeximo (da-o lat. tardo Biblia, gr. tὰ BιBλίa «i libbri»).
Inte comunioin e confescioin religiose che riconoscian o carattere sacro da Bibbia, so 'aotô' o l'è ritegnúo Dê mæximo, ch'o l'ha parlao a-i ommi attraverso di scritoî da lê inspiæ, in moddi despægiamente inteixi. Ma, comme no in tutte e confescioin che accœuggian a Bibbia questa a l'è consciderâ unica fonte de conoscença da rivelaçion, coscì no tutti i libbri che a compoñan son da tutte ritegnui inspiæ e incruxi into canone. A primma, e ciu noteive, differença a tâ propoxito a l'è quella ch'a separa l'ebraiximo da-o crestianeximo e ch'a dà lœugo a-a distinçion di doi Testamenti, l'Antigo (ò Vegio) e o Nœuvo. I Ebrei, a-i quæ remonta o nomme Testamento, chi alludde prinçipalmente a-a 'Alliança' (ebr. bërĭt, reizo co-o gr. διaϑήkn «dispoxiçion») tra Dê e o poppolo d’Israele, de fæto açettan escluxivamente o primmo; i crestien azonzan a 'Nœuva Alliança', a Rivelaçion definitiva, escatologica de Dê in Gexo de Nazaret, o Mescía redentô attraverso a morte in croxe e a resurreçion, o «mediatô da nœuva dispoxiçion» (Ebrei 9, 15-17).
In teologia, a streita aderença a-a Bibbia a l'è nota comme biblicismo, termine dœuviao inti ambienti luteren pe dexignâ a tendença di teologhi[1] che, concepindo a Bibbia comme una rivelaçion scistematica e compia de l'economia diviña, ançi comme lê mæxima un scistema de 'filozofia sacra', l'interpreton in senso realistego ('realismo biblico') ò lettiâ, specce relativamente a l'escatologia.
Antigo Testamento[modìfica | modìfica wikitèsto]
Cànone[modìfica | modìfica wikitèsto]
Manco l'intrego Antigo Testamento (quæ o l'è inte Bibbie cattoliche) o l'è açetao da-i ebrei e da çerte confescioin crestiañe. Presso i primmi o l'è despægio l'orde di libbri ascì, distinti inte træ classe:
- a) a Lezze (Tōrāh) ò, con termine grego, o Pentateuco, ossæ i çinque libbri de Mosè: Genexi, Ezodo, Levitico, Numeri, Deuteronomio;
- b) i Profeti (Nĕbī’īm), suddivixi in Profeti anterioî (Gioxuè, Zuxi, Samuælo, Re) e posterioî (Izaia, Geremia, Ezechiele) e dozze Profeti menoî inte 'n libbro solo;
- c) Scriti, s’intende ‘sacri’ (Kĕtūbīm ò, con termine grego, Agiografi), relativamente a-i quæ e discuscioin tra i lezisti-teologhi palestineixi duòn fin a-o coscì díto scinnodo de Iamnia (90 d.C.), quande in base a-o doggio prinçippio che se poese consciderâ inspiæ solo che i libbri scriti in ebraico, e comunque no posterioî a Esdra (con chi l’ispiaçion a saiæ vegnua a cessâ), vègne accugeito comme canonnego: Sarmi, Proverbi, Giobbe (libbri poetichi); Cantego di Canteghi, Rut, Lamentaçioin, Qōhelet (Ecclexiaste), Ester (gruppo di 'çinque rolli', lezui ciaschedun inte scinagoghe in çerte ricorençe); Daniele (profeçia); Esdra-Neemia e Cronache (stoia). In tutto, dunque, 24 libbri, mentre di âtri, unindo Rut con Zuxi, e Lamentaçioin con Geremia, ne conton 22 (tanti quante e lettie de l'arfabeto ebraico) e di âtri ancon dividendo in doi Samuælo, Re, Cronache, Esdra-Neemia, e Geremia-Lamentaçioin arrivon a 27 (e 22 lettie ciu e 5 forme 'finæ').
A verscion 'di Settanta' - ò senciamente 'a Settanta' ò ascì 'a LXX' - a l'uzo di ebrei de lengua grega, a l'ammisse però di âtri libbri ascì, sicché da-o cannone palestineize se distingue o ciu largo canone lusciandrin. Tâ verscion a fu adotâ da-o crestianeximo, sciben che inte controversie co-i giudei i apologisti crestien s'astegnissan da-o çitâ di libbri a-i quæ quelli no attribuivan aotoritæ e sciben tanti[2] se attegnissan a-o canone ebraico. Prevarse tuttavia o criteio de Sant'Aostin e do pappa Innoxenço I de riconosce comme inspiæ i libbri 'discusci' ascì, che da Scisto da Siena (sec. 16°) in ça son dîti da-i catollichi deuterocanoneghi.
Inta Riforma protestante, Carlostadio o i respinse e Martin Lutê o i pose a-a fin de l'Antigo Testamento, comme 'apocrifi' (onde o despægio scignificao do termine presso i protestanti, che pe i apocrifi escruxi da-o canone cattolico ascì dœuvian o termine "psœüdoepigrafi").
Fin da-o sec. 17°, ma ciu constantemente da-o 1827, apprœuvo a l’exempio da Societæ Biblica Britannega, i apocrifi son escluxi da-e Bibbie di riformæ e, pe influsso de questi, da quella da Gexa grega. Ma inte queste Bibbie ascì l'orde di libbri o l'è (sarvo i omiscioin) o mæximo ch'o vègne fissao pe a Gexa catollica, insemme co-o cannone, da-i Concili ecumeneghi de Firençe do 1441 e de Trento do 1546 e o l'è o seguente (i deuterocanoneghi se contrassegnan co-un asterisco):
- a) Genexi, Ezodo, Levitico, Numeri, Deuteronomio;
- b) Gioxuè, Zuxi, Rut, I e II Samuælo (ò I e II Re, ò di Regni), I e II Re (ò III e IV Re, ò di Regni), I e II Cronache (ò Paralipomeni), I e II Esdra (o Esdra e Neemia), *Tobia, Giuditta, Ester, *I e *II Maccabê;
- c) Giobbe, Sarmi, proverbi, Qōhelet, Cantego di Canteghi, *Sapiença, *Siraçide (ò Ecclexiastego); d) Izaia, Geremia, Lamentaçioin, Baruc (co-a Lettia de Geremia, comme cap. 6 inte Bibbie latiñe, comme libbro a parte, precedente Baruc, in quelle greghe), Ezechiele, Daniele (co-o Cantego di trei fantin, *Suzanna, Bel e o dragon, inte Bibbie latiñe), Osea, Gioele, Amos, Abdia, Giona, Michea, Nahum, Abacuc, Sonnia, Aggeo, Zaccaia, Malachía. E partiçioin se rifeiscian a-a moderna distinçion tra Pentateuco, libbri storichi, libbri sapiençiæ e libbri profetichi, fæta in base a-o contegnúo e solo a l'ingrosso corespondente a-o carattere letiaio, pe o quæ se poñe a parte i libbri poetichi (prez., i Sarmi): Giobbe o g'ha de fæto de parte in proza, mentre abbonda i pasci poetichi inti profeti, ni manca de poexie inti âtri ascì. Otr'a ço, se l’Antigo Testamento comprende quante n'è stæto conservao da lettiatua ebraica antiga, questa a l'ea de seguo ben ciu vasta, ma a çernia a fu determinâ da di critei religioxi, no lettiai.
I tittoli di scingoli libbri derivan da-a tradiçion de bibbie greghe e latiñe: in ebraico ciascun libbro o l'è descignao da-e paole co-e quæ o comença.[3]
Testo[modìfica | modìfica wikitèsto]
O testo ebraico, co-e poche parte in aramaico (Daniele 2, 4-7, 8; Esdra 4, 8-6, 18; 7, 12-26; Geremia 10, 11), o n'è zonto,[4] in nomioxiscimi manoscriti,[5] nisciun di quæ anteriô a-o sec. 9° d.C.,[6] perché e copie consonte de scinagoghe vegnivan subito sostituie. Questi presentan una sorprendente uniformitæ, dovua a l'œuvia de minuçioza fissaçion de tutte e particolaritæ do testo pe asseguane a retta prononçia inta lettua scinagogâ, compia da-o sec. 5° a-o 10° d.C. da-i masoreti, e primma de lô da-i talmudisti e da-i tannaiti, tra i quæ emerze ‛Aqībā. O confronto co-e verscioin greghe fæte da di ebrei in concorença co-a LXX,[7] co-e verscioin aramaiche, ò targūmīm, e co-i testi biblichi do Mâ Morto a l'asegua de l'existença, za verso o sec. 2° d.C. (e foscia sciña un secolo ò doi primma), de un testo assæ scimmile a quello mazoetico.
Ediçioin[modìfica | modìfica wikitèsto]
A primma ediçion a stampa da Bibbia ebraica intrega (doppo i ediçioin di scingoli libbri, da-o 1477 in ça) a fu pubbricâ a Soncin, o 23 de frevâ do 1488. Ne seguì di âtre, tra e quæ quella do D. Bomberg ch'a dette a primma Bibbia rabinnega (testo, mazora e commenti), a cua do Feliçe da Prao (1516-17), e quella curâ da Y. ben Ḥayyīm (1525-26), base de succescive scin a quelle critiche de C.D. Ginsburg (Londra, 1908-1926) e R. Kittel (1906),[8] A. Alt, O. Eissfeldt (Stoccarda, 1951). A Biblia Hebraica do R. Kittel (BHK) a l'è stæta sostituia da-a Biblia Hebraica Stuttgartensia (BHS), terminâ into 1977 e curâ da K. Elliger e W. Rudolph, ascistii da un gruppo de qualificæ studioxi: a-a base de l'ediçion sta, comme pe a BHK, o cod. Petropolitanus do 1008.
Nœuvo Testamento[modìfica | modìfica wikitèsto]
Cànone[modìfica | modìfica wikitèsto]
E léttie de San Pòulo, ch'o raccomandava a-i destinatai de comunicâ a di âtre gexe e che ean lezue inte riunioin pubbriche, fun ben fîto arecugeite in colleçion e za a II Pê a e paragoña a-e «âtre Scritue»; i quattro Evangei ean de seguo za riconosciui verso a meitæ do 2° secolo, quande Taçian o vosse fondili inte 'n solo conto (Diatessàron, διὰ teσσάpwv «tra quattro») e i Paddri ciu antighi çittan di âtri scriti. Verso a fin do sec. 2° o frammento dîto Canone muratorian (da-o nomme do scrovitô, Lodovico Antonio Muratori), mutilo a-o prinçippio e a-a fin, o l'enumera con Mattê, Marco, Lucco, Zane e 13 lettie de s. Paolo (escluza dunque Ebrei) Giudda ascì, I e II Zane, l’Apocalisse; ma l’incruxon di scriti comme Sapiença, Apocalisse de Pê, Pastô de Erma (i doi urtimi apoccrifi), a l'indica che a-a fin son posti di libbri discusci. «Antilegomen» areston, segondo Zœuggio de Cezarea, II Pê, II e III Zane, Giacomo, Giudda e, sorvettutto, in Occidente Ebrei e in Oriente l'Apocalisse, che, nonostante a foise incruza inti cannoni (completi, de 27 libbri) de San Atanaxio e Sant'Epifanio, a fu accugeita, co-e «quattro lettie menoî» (II Pê, II e III Zane, Giudda) a Antiochia soltanto verso a meitæ do sec. 5° e inta verscion sciriaca into 508 (respinte però da-i nestorien). O canone completo, za affermaose in Occidente verso a fin do sec. 4°, se pœu consciderâ pertanto definitivamente serrao a l'epoca de Giustinian e o l'arestò da pœu sempre tâ (nonostante l'avverscion de Lutê pe Giacomo).
Questo comprende:
- a) i Evangei: Mattê, Marco, Lucco, Zane e i Atti di Apostoi;
- b) lettie de s. Paolo A-i Romoen, I e II, A-i Corinçi, A-i Gallati, A-i Efexin, A-i Filippeixi, A-i Colosseixi, I e II A-i Tessaloniçeixi, I e II A Timoteo, A Tito, A Filemon, e A-i Ebrei;
- c) epistole: de Giaccomo, I e II de Pê, I, II e III de Zane, de Giudda;
- d) Apocalisse.
Testo e ediçioìn[modìfica | modìfica wikitèsto]
Do Nœuvo Testamento s'ha de miggiæa de codexi, con nomioxiscime variante. Se scrœuve ogni anno di nœuvi codexi, dementre ch'a vegne riconosciua ogni tanto l’appartenença di frammenti existenti in despægie biblioteche a un mæximo codexo. Perçò e statisteghe di manoscriti varian rapidamente. O frammento ciu antigo de codiçe o l'è o papî Rylands, ch'o conten Zane 18, 31b-33a e in sce-o retro 37b-38a. Pochi codiçi contegnan l'intrego Nœuvo Testamento (talun a LXX ascì e quarche apocrifo).
Tra i codexi se distingoe quelli in scritua onciâ, indicæ co-e lettie maiuscole de l'arfabeto latin (tradiçionæ; e távotta ripetue) e grego, in quarche caxo ebraico, e con numeri arabichi precedui da-o zero; tra questi s'ha da aregordâ o scinaitico,[9] o B,[10] o C.,[11] o D e o D2,[12] l'E,[13] l'E2 di Atti,[14] l'F2,[15] o G3,[16] l'H di Vangeli,[17] l'H di Atti,[18] l'I,[19] l'L di Vangeli,[20] l'L di Atti,[21] o Q di Vangeli,[22], o Q de l'Apocalisse,[23] o T,[24] l'U di Vangeli[25] o W,[26] o A,[27] o Θ,[28] o A,[29].
Gruppo caratteristico l'è quello di codexi porpurei, con lettie d'óo ò d'argento in sce fondo de porpoa: N[30] con di fœuggi a Patmos, Biblioteca Vaticana, British Museum, Vienna, Zena, O,[31] E,[32] Φ,[33].
Co-i manoscriti servan a-a ricostruçion do testo e da so stoia, permettendo una localizzaçion geografica e cronologica, i antighe verscioin, indirette ascì, e çitaçioin di Paddri da Gexa, compreize quelle transmisse inte 'cadeñe', i testi liturgichi. Ço pœu dâ una idea da complescitæ do compito, a-o quæ s'ha dedicao i ciu inscigni teologhi e filolloghi da L. Valla e da Emo a J. Mill, R. Bentley, J.J. Wettstein, J.A. Bengel, J.J. Griesbach, C.Lachmann ecc.</ref< contribuindo a elaborâ e raffinâ o metodo generâ de l'ediçion critica. Tuttavia a stoia antiga do testo grego do Nœuvo Testamento l'è ben lonxi da l'êse asccèia. Zova però notâ che e nomiose variante se rifeiscian a una porçion relativamente infiniteximâ do testo e no g'han un carattere sostançiâ, comme dimostra i apparati di ediçioin ciu quotæ, prez., quelle de E. Nestle, K. Aland (27a ed. revista, 1999) e de A. Merk (11a ed., 1991) e The Greek New Testament (4a ed., Stoccarda 1993).
Nòtte[modìfica | modìfica wikitèsto]
- ↑ J.T. Beck, J.A. Bengel, R.B. Kübel, F.C. Oetinger ecc.
- ↑ Meliton de Sardi, sec. 2°; Origene, sec. 3°; s. Atanaxio e di âtri, sorvetutto San Giœumo, into sec. 4°.
- ↑ prez., bĕrē’shīt «in prinçipio»: a Genexi, e coscì via.
- ↑ Tranne o Papio Nash, co-i Dexe comandamenti e Deuteronomio 5, 6-21 e 6, 4-5, datao in genere into sec. 2° a.C. e i rolli, con varri testi, do Mâ Morto, de dæta discussa tra o sec. 1° a.C. e o 2° d.C.
- ↑ çirca 800 inta colleçion ciu nomioza, quella Derossiaña – da G.B. De Rosci – da Biblioteca Palatiña de Parma
- ↑ O ciu antigo con dæta, «codiçe babilonego di profeti», a San Peoburgo, o l'è do 916.
- ↑ Aquila, Teodoçion, Scimmaco, sec. 2° d.C.
- ↑ 7a ed. a cua de P. Kahle,
- ↑ 4°-5° sec. d.C., trovao into monestê de Santa Cattæña do Scinai.
- ↑ Biblioteca Vaticaña do sec. 4°.
- ↑ Palinsesto de Efrem, da-o testo sorvescrito, sec. 5°, a Pariggi, onde o fu portao da Cattæña de' Meghi.
- ↑ Codex Bezae e Codex Claromontanus, ambidoî scoverti da Tedoo de Beza, sec. 6°.
- ↑ Codiçe de Baxilea, di Vangeli, sec. 8°.
- ↑ Sec. 6°, dîto Codex Laudianus perché donao da l'arçivesco anglican Laod a l'universcitæ de Oxford into 1636.
- ↑ Codex augiensis, de San Pàulo, sec. 9°, a Cambridge.
- ↑ Codex boerneianus, de San Pàulo, sec. 9°, a Dresda.
- ↑ Sec. 9°, a Amburgo.
- ↑ Sec. 9°, a Modena.
- ↑ Cod. Freer II, da-o nomme do colleçionista ch'o l'accattò; de San Pàulo, probabilmente sec. 7°, a Washington.
- ↑ Codex regius, sec. 8°, a Pariggi.
- ↑ Sec. 9°, a Romma, Biblioteca Angelica.
- ↑ Cod. Lucco-Zane, sec. 5°, a Wolfenbüttel.
- ↑ Sec. 8°, Biblioteca Vaticana.
- ↑ Codex borgianus, grego-copto, frammentaio, de San Lucco e San Zane, sec. 5°, Biblioteca Vaticana.
- ↑ Sec. 9°-10°, a Venéssia.
- ↑ Codixe Freer I ò Washingtonianus, di Vangeli, sec. 4°-5°.
- ↑ Codex sangallensis, di Vangeli, con verscion latiña interlinniâ, sec. 9°; in origine, parte do mæximo manoscrito de G3.
- ↑ Codixe de Koridethi, di Vangeli, sec. 9°, a Tiflis.
- ↑ Codex Tischendorfianus, de San Lucco e San Zane, a Oxford; in origine, parte do mæximo manoscrito do minuscolo 566, de San Peoburgo.
- ↑ Codex purpureus Petropolitanus, di Vangeli, sec. 6°; frammentaio, a San Peoburgo.
- ↑ Codex Sinopensis, frammento de San Mattê, sec. 6°, a Parigi.
- ↑ Codex purpureus rossanensis, de San Mattê e San Marco, sec. 4°, a Rossano in Calabria, çellebre pe e belliscime miniatue.
- ↑ De San Mattê e San Marco, sec. 6°, a Berat.


text:
Röa
A Röa a l' è un organo meccanico de forma çircolare, in graddo de giä attorno - ò insemme - a un asciä passante pe o sö çentro. A röa a l' è composta de un mósso ò pigna çentrale e de unna coronn-a esterna, che pöen esse unï da raggi o pöen costituï un tòcco ünico. In ti veicoli a röa a permette de diminuï fortemente l' attrito, che da radente o diventa volvente. Pe diminuï anche l'attrito fra asciä e mósso se dövia solitamente cuscinetti a sfere. E röe di veicoli ferroviari son provviste de un bordin ch'o serve a evitä o deragliamento.
Atri ütilizzi da röa sun:
- A pö anche servï a trasmette un movimento, trasformando un moto çircolare continuo in te un atro moto çircolare continuo: l' è o caxo da röa dentä o de röe de friscion.
- A serve pe ottegnï do lòu meccanico da l'energia çinetica de unna corrente liquida o gassosa (pe esempio comme girante de türbinna) o viçeversa pe dä energia a un fluido (es. a paa de un ventilatö).
- Antigamente a röa a pae a serviva pe a propülscion de imbarcaçioin.
Clascificazion de röe dentæ[modìfica | modìfica wikitèsto]
- Çilindriche a denti drïti
- Çilindriche a denti elicoidali
- Coniche a denti drïti
- Coniche a denti elicoidali
- Coniche a dentatüa ipoide.


text:
Derby da Lanterna
O Derby da Lanterna o l'è o derby da çittæ de Zena. O se zeuga tra Zena e Sandöia.
L'ùrtimo derby scin òua disputòu o l'è stæto o 25 novembre 2018: Sandöia-Zena 1-1
Statisteghe pe squaddra[modìfica | modìfica wikitèsto]
A Sandöia inti derby[modìfica | modìfica wikitèsto]
O Zêna inti derby[modìfica | modìfica wikitèsto]
L' Andrîa Döia inti derby[modìfica | modìfica wikitèsto]
A Sanpedæneize inti derby[modìfica | modìfica wikitèsto]
Âtre partïe amighevvoli:
- Zêna - A Dominante
- 7 arvî 1929 Zêna - Dominante 2-0
- 24 settembre 1929 Dominante - Zêna 4-5
- Vittöie Zêna 2
- Pareggi 0
- Vittöie Dominante 0
Notte[modìfica | modìfica wikitèsto]
- ↑ O derby de parolle, Erga Edizioni, Zena 1995


text:
Guæra de secescion americaña
Guæra de secescion americaña, conflito ch'o l'oppoze da-o 1861 a-o 1865 i stati antiscciavisti (do Nord) a quelli scciavisti (do Sud) di Stati Unii, originao da de numerose e complesse caose de fondo.
L'evento ch'o feççe preçipitâ a scituaçion o fu l'eleçion a-a prescidença di USA, into 1860, do pù moderao A. Lincoln. Allarmâ da l'arrivo de un repubbrican a-a Caza Gianca, o 20 dexembre 1860 a Caroliña do Sud, reünia a Charleston una convençion statâ, a l'indicò espliçitamente o mantegnimento da scciavitù comme condiçion a-o proprio permanei inte l'Union. Into zenâ de l'anno seguente l'esempio da Caroliña do Sud o fu seguio da Misciscippi, Alabamma, Florida, Georgia, Louixiaña e Texas. L'8 de frevâ a Montgomery (Alabamma) i secescionisti proclamon a Confederaçion di Stati Americhen. Nonostante tæ graviscimi avegnimenti, Washington a l'inscisteiva inte un attezzamento prudente e inta riçerca de una soluçion de compromisso, ma o 12 arvî i confederæ rompin i induggi attaccando Fort Sumter dove, in territoio confederao, staçionava de truppe de l'Union.
Co l'inandio di ostilitæ chinò in campo ascì i stati confinanti tra Nord e Sud, quattro di quæ, Arkansas, Tennessee, Caroliña do Nord e Virginnia (tranne a parte occidentâ de quest'urtima, ch'a formò, da pœu, un stato a a parte e a fu ammissa inte l'Union co-o nomme de Virginia Ocidentâ into 1863), passon a-i confederæ.
Tiatro de prinçipæ opiaçioin militæ da guæra civî, ch'a duò quattr'anni e a fu aspiamente combatua, fu a Virginia, a valle do Misciscippi e e regioin orientæ. I sudisti se battian con coraggio e abilitæ, ma a-a longa o Nord, superiô pe risorse umañe e materiæ, o finì co-o prevài. A-o prinçippio da guæra l'Union a controllava praticamente tutta a Mariña, o che o reize poscibile a conquista de New Orleans (1863) e o blocco da baia de Mobile (1864) con grave conseguençe pe i aprovixonamenti via mâ di confederæ. E forçe de l'Union a-o comando do generâ U. Grant ebban pù di noteivi succesci inta valle do Misciscippi, mentre a rescistença di eserciti confediæ, comandæ da-i generæ R. Lee e A. Jackson a fu particolarmente forte inta Virginnia. A guæra a l'assonse un'aspieça particolâ into 1863, doppo l'emanaçion da parte de Lincoln (settembre 1862) do “Proclamma d'emançipaçion di scciavi”. Con questo se stabiliva che da-o 1º de zenâ 1863 saieivan stæte libere e persoñe tegnue comme scciavi inti aree in rebellion contra i Stati Unii. Intanto, into luggio 1863, o generâ Lee, battue e forçe de l'Union a Chancellorsville, vexin a Richmond (divegnua into frattempo capitâ confederâ), o l'invaze a Pennsylvania marciando in sce Harrisburg. O fu fermao a Gettysburg e questa sconfita a dette o via a-a fin de spiançe de vittoia di sudisti. Tra l'âtro, mentre e risorse do Sud ean a-o stremmo e a Confederaçion a se trovava inte l'imposcibilitæ de riçeive di rifornimenti da l'estero a caosa do blocco navâ, o Nord o viveiva un periodo de grande florideçça economica, favoiia da l'espanscion industriâ spesso provocâ da-a mæxima guæra.
Doppo Gettysburg e sciorte do conflito gion decizamente in favô de l'Union; l'esercito do Grant o conquistò Vicksburg in sce-o Misciscippi dando o via a una lenta ma inesorabile avançâ in sce Richmond. O 1º frevâ 1865 o generâ W. Sherman ascì o commençò, partindo da-a Georgia, a marcia verso o Nord. O 17 de frevâ fu preizo Columbia, capitâ da Caroliña do Sud; fu da pœu a votta de Charleston ch'a se reize a-a Mariña de l'Union. O 2 d'arvî Lee o l'abandonò a difeisa de Petersburg e Richmond, o 9 arvî a Appomattox l'eroico comandante di confederæ o se reize a-o generâ Grant.
Pe a grande quantitæ de ommi e de mezi impegnæ, a guæra de secescion a l'è consciderâ a primma guæra moderna; a vittoia de l'Union, ch'a l'ea stæta sostegnua da un forte asbrio morâ, a fu ascì a vittoia do nascente industrialismo democratego contra l'anacronistego latifondismo aristocratego do Sud.


text:
Catari
Catari, eretichi medievæ, a partî da-o sec. XI, coscì ciammæ da-o grego kaϑapός "puo".
DotriñaModìfica
Bezœugna riçercâ inte dotriñe manichee e primme vivagne do catarismo, dito perçò ascì neo-manicheismo. So dotriña fondamentâ a l'è, de fæto, a coexistença de doi prinçippi sovren, che se contrastan o dominnio do mondo: o prinçippio do ben e quello do mâ, Dê e Satana. Œuvia diviña son e creatue angeliche e spiritoæ, sæ che sccioiscian pe via de emanaçion e d'ipostaxi da l'essença diviña e sæn pertanto coeterne con Dê, sæ che sæn stæte træte pe virtù creativa da-o ninte; œuvia demoniaca son e creatue materiæ e tereñe, sæ che sæn stæte produte pe virtù demiurgica da Satana, a-o quæ Dê o permisse de organizâ a mateia, separando e da pœu combinando despægiamente i quattro elementi essençiæ do caos: o fœugo, l'aia, l'ægoa e a tæra, sæ che sæn stæte creæ da-o ninte, da-o prinçipio do mâ. Inte l'ommo, dotao d'una duprixe natua, spiitoâ e mateiâ, s'incontra e s'opoñe i doi prinçippi supremi.
O so corpo, ch'o l'è natua coruttibile, o l'è œuvia de Satana e a lê o l'è soggetto; a so añima, ch'a l'è púo spiito, a l'è œuvia e propietæ de Dê. Da questo doalismo, spiegao da-i eretichi miticamente a traverso de narraçioin despægie, deriva l'intima lotta ch'a sguara a conscença de l'ommo, con l'añima scciava da mateia. Mosso a compascion de l'ommo, Dê o l'inviò into mondo o Cristo, so figgio, perché o redimesse l'umanitæ da-o zovo de Satana. Cristo, spirito e solo che in apparença rivestio de corpo, segondo l'antiga conceçion do docetismo gnostico, o rivelò a l'ommo, scin a alloa visciuo inte l'ignorança, a natua diviña da so añima, e comme imprexonao inta mateia o poese razonze a so liberaçion. Essendo o Cristo puo sprito e vegnindo in scia tæra a deliviâ i ommi sença asogetâse a-a so mæxima scciavitù, o corpo ch'o preize e i atti materiæ ch'o compì, da l'incarnaçion scin a-a pascion, no fun che pua apparença. A Vergine Moæ ascì a fu puo spiito sotta l'aspetto uman e a so maternitæ l'union de doi spirti, o so e quello do so figgio divin. O dualismo chi è inte l'ommo o se riflette coscì in sciâ stoia de l'umanitæ, a quæ perçò a se dividde inte doi gren periodi: quello precedente a-a vegnua e rivelaçion de Cristo, caratterizao da l'ignorança de l'ommo e da-o dominio incontrastao de Satana, e quello ch'o vègne doppo Cristo, into quæ a dotriña ch'a sottrae i añime a-a scciavitù corporâ a contrasta e a limmita o dominio satanego. A questi doi periodi corisponde i doi Testamenti: l'Antigo, ch'o l'ha pe centro Satana e o l'è a stoia do so dominnio in sce-o poppolo ebreo; o Nœuvo, ch'o l'ha pe centro Cristo e o conten a dotriña da sarveçça. A redençion, ciu che un'espiaçion, a fu una dotriña. Quelli che a conoscan e a pratican, adorando Dê in spiito e veitæ, son i figgi do spiito e forman a gexa catara. I atri, ignorando a vea natua da miscion de Cristo e o viaxo scignificao do Nœuvo Testamento, son i figgi de Satana e forman a gexa catollica. O mæximo doalismo ch'o l'ea inta natua de l'ommo e inta stoia de l'umanitæ o se perpetoava coscì into contrasto irredutibbile tra catarismo e cattoliçismo.
Comme conseguença de queste so dotriñe, i catari negavan tanti dogmi do cattoliçismo, comme a transustançiaçion e o sacrifiççio da messa, o battæximo mateiâ, l'existença do purgatœuio e l'utilitæ di suffragi, a veneraçion de inmaggine e o curto de gexe; conservon però arcuñe de gren feste crestiañe, comme o Dênâ, a Pasqua e a Pentecoste.
MorâModìfica
Da-e so dotriñe teologiche e metafixiche i catari derivon i prinçippi da so morâ individuâ e sociâ. Percose a sarveçça a conscisteiva inta sepaaçion de l'añima da-a mateia, l'ea necessaio praticâ l'ascetismo ciu rigorozo. L'astinença, ch'a l'è uña de prattiche ciu caratteristeghe da morâ catara, a permetteiva de fæto d'incorpoâ o meno poscibile de mateia e a l'amermava ò soprimeiva l'açion eserçitâ da-o corpo in sce l'añima.
Tâ astinença a conscisteiva no solo into consacrâ a-o zazun trei periodi de l'anno de 40 giorni ciaschedun, ma sorvettutto inta pratica de 'n rigorozo regime vegetarian. L'uzo da carne di animæ e de tutto ço che da quelle deriva, comme o læte, o formaggio, e i œuve, o l'ea consciderao comme un peccao mortâ. L'ea consentio o pescio, segge perchè essendo i pesci animæ a sangue freido appaivan meno materiæ de quelli a sangue cado, segge sorvetutto perchè se credeiva che quelli no foisan generæ pe acobbiamento. Questo órô pe a carne o se traduiva ascì into divieto d'amaççâ i animæ, inti quæ arcuñe sette credeivan ascì resezesse i añime de quelli morti fœua da so gexa. Di atri da pœu conscideravan leççita solo l'oçixon di serpenti.
Pe deliviâ ciu rapidamente l'añima da-o corpo, specce doppo avei riçevúo o battezzo spiituâ, i catari no de ræo ricorivan a-o suiçidio, ò megio a-a morte voentaia e libiaixe provocâ da l'astinença completa da ogni nutrimento. Questa morte pe famme a l'ea notta specce inta França meridionâ sotta o nomme de endura. A serviva a fâ sci che o carisma spiituâ riçevúo co l'impoxiçion de moen o no l'andesse compromisso e perduo. De votte i mæximi ministri catari condannavan a-a morte pe zazun chi l'ea stæto purificao in virtù de l'iniçiaçion. Questo o l'ea ascì o segretto pe-o quæ o cataro, deliviao da ogni ligammo mateiâ e morâ, da ogni obrigo domestego e sociâ, solo preoccupao d'alestise a moî in moddo da eludde e insciddie de Satana e reconzonzise a l'essença diviña, o l'affrontava con coraggio e seenitæ, inti periodi de persecuçion, a morte.
No minô o l'è l'orô che i catari sentivan pe a generaçion umaña, l'atto materiâ pe eccellença, che, otr'a avei inviscao inta mateia Adammo e tutta a so descendença, o l'ea o strumento ciu acconço a estende e a perpetoâ o regno de Satana, ciammando di nœuvi esci a-a vitta terresta e materiâ. A castitæ perpettoa a fu perçò uña de prattiche fondamentæ do catarismo. No solo a lusciuia, ma o matrimonnio ascì e, pertanto, a propagaçion da specce umaña fun conscideræ comme peccæ mortæ. Comme l'astinença sponciâ scin a-a prattica de l'endura a tendeiva a soffocâ a vitta individoâ, coscì l'assoluta verginitæ a l'ea destinâ a soprimme a vitta sociâ inta so reixe. Da-o ponto de vista de l'universâ liberaçion de l'umanitæ, delitto maggiô o l'appariva o maiezzo che no o libertinaggio, o quæ o l'escludeiva a formaçion d'una famiggia e i ligammi do quæ naturalmente ciu stocæçi constitoivan un ciu debole ostaccolo a l'inçæga, a-a quæ l'ea connesso l'invô de continença perpettoa. O mæximo concetto pescimistego, che a torto se voeiva derivâ da-o Vangeio, o l'inspiava l'averscion di catari a i instituçioin fondamentæ da societæ, comme a propietæ privâ e l'exerçiççio da giustiççia. Peccao mortâ l'ea pe i inçi o possesso di ben terren. A-o stato negavan o drito de represcion di delitti, sorvettutto quello da condanna a-a peña capitâ, e o drito de mœuve guære, segge pù difenscive. Inspiæ a-o Vangelo ean infin di atri precetti do catarismo, comme o devêo assoluto da bóxardàja.
Organizzaçion e ritiModìfica
I seguaxi do catarismo se divideivan inte doe classe fondamentæ: i perfetti e i credenti. A-i perfetti incombeiva i obrighi ciu esençiæ do catarismo: a povertæ assoluta, l'astinença da-e carne, a castitæ perpettoa. A l'iniçiaçion l'ea ammisso coscì i ommi comme e donne. L'inço ch'o l'avesse za contræto matrimonnio o doveiva sepâse pe sempre da-o proppio conzonto. Sottoposti a una sevea discipriña, i perfetti faxeivan vitta comuña, vivendo inte de specce de conventi di doi sesci, e, quande viagiavan, anavan comme i apostoi a doi a doi. In sce l'esempio da primitiva comunitæ crestiaña, a gexa catara a l'ea governâ da una gerarchia formâ da vescovi e diaconi. Quarche antigo scritô o parla ascì d'un pappa cataro, sença che se n'agge de testimoniançe çerte a-o riguardo. L'è invece da retegnise che o catarismo o formesse una specie de federaçion de circoscriçioin ecclexasteghe, a cappo d'ognuña de quæ stava un vesco. Questo o presezeiva a-e sembree e o l'ea ascistio da doi prefetti, specie de vicai generæ (figgio maggiô e figgio minô), e o l'intraprendeiva de regolæ vixite pastoæ into proppio teritoio. De semm'in çento i veschi de varrie contræ se riunivan in scinnodi e concilli.
I diaconi, che ascisteivan i vescoi inta so miscion spritoâ, percorivan de continno a proppia region e mantegnivan o conligamento tra i perfetti e i credenti, predicando e presezendo i assembree particolæ e e rœünioin liturgiche da setta.
Nomiose e fiorente scœue catare, inte quæ, oltre a-a grammatica, se studiava i scriti biblichi e se mostrava e illustrava e dotriñe da setta, ean dessemenæ in varie regioin e a arcuñe de quelle l'ea annesso una specie de collegio, into quæ figgiœu e figgiœue vegnivan arecugeiti e allevæ int'o spiito da setta. Da tæ scœue sciortiva di dotoî assæ versæ inta conoscença di testi bibbrichi e ben asperti into dane quelle interpretaçioin lettiæ e allegoriche che megio servissan a difende e inlustrâ e so dotriñe. Tâ instruçion a ghe permetteiva, inti periodi de mao libertæ e specce in Provença, de açimentâse inte de pubbriche dispute, tanto i teologhi cattolichi quanto i eretichi rivæ, i vardeixi. Molti perfetti fun ascì assæ versæ inta meixiña, e de questa se servivan comme strumento de propaganda. Sotta a so sorveggiança gh'ea di laoêii de laoanti che laoavan specce a laña.
I credenti ò scimpatizanti faxeivan profescion de catarismo, accordavan a-i perfetti proteçion e agiutto, n'açetavan a direçion spiituâ, ne favoivan a propaganda, n'acugeivan a dotriña, sença però sponciâ a l'estremmo o so ascetismo e continoando a vive into mondo, no distinguendose apparentemente affæto da-i catollichi. Frequentavan ançi, a-o pao de questi, e gexe e e fonçioin religiose, e comme liatri travagiavan, mangiavan, ascisteivan a-a predica di perfetti (appareillamentum "appægiamento"), inta quæ liatri faxeivan una specce d'ezamme de conscença, rendeivan omaggio a-i perfetti (adoraçion), ne riçeveivan a benediçion. In sostança, i credenti ean di candidæ a l'iniçiaçion e a-o stato de perfeçion, ch'o conscisteiva into riçeive o consolamentum. Questo rito o l'ea 'na specie de battezzo spiituâ, confeio co l'impoxiçion de moen, e graçie a-o quæ s'intrava a fâ parte da comunitæ di perfetti. Co-o consolamentum o Paracleto o descendeiva inte l'ommo e o ne scancellava tutte e corpe, o l'infondeiva a veitæ e o rendeiva l'añima degna de reconzonzise a Dê. Ço faxeiva do credente un perfetto, capaxe de somministrâ a-i âtri o consolamentum e de exerçitâ i riti da setta. Moindo coscì "consolæ", i membri da gexa catara ean accugeiti inta biatitudine eterna, mentre i atri ean condannæ a fâ penitença transmigrando de corpo in corpo. Perçò i credenti prefeivan generalmente riçeive o consolamentum in sce-o ponto de morte, e de ço pigiavan impegno (convenientia) co-i perfetti. Se, a peña "consolæ", a morte a tardava a vegnî, liatri l'aspresciavan lasciandose moî de famme.
Diffuxon, persecuçioin e tramontoModìfica
E dotriñe manichee, che costitoiscian o fondo do catarismo, fun introdute da-i Paolicen inte l'Ærminnia e da pœu inta Burgaja, ch'a devègne o prinçipâ centro de diffuxon. Quelli eretichi feççan di progresci tæ che, verso a fin do sec. XI, l'impiatô Alescio Comnen, pe raxoin de orde pubbrico, o ne feççe imprexonâ e condannâ a-o fœugo un gran nummio. Graçie specce a-i contatti commerciæ tra l'Oriente e l'Occidente, e dotriñe manichee penetron inte l'Œüropa e se diffuzan, prinçipalmente pe œuvia de Roberto ''le bougre'', inte Fiandre, donde passon da pœu in Inghiltæra ascì e inta França settentrionâ, invadettan man a man l'Ægoitañia e a Lenguadoca, dove, verso a fin do sec. XII, o so influsso squæxi o dominò a vitta pubbrica e privâ. De ciu, i trovemmo inte l'Itallia settentrionâ e centrâ, inta Spagna do Nord e inta Germannia. Uña de primme manifestaçioin do catarismo françeize a s'ebbe into 1017, quande dexe canoneghi d'Orléans, convinti de manicheismo, fun scominigæ i abruxæ pe orde do re Roberto de França.
Into sec. XII, San Benardo o l'alamentava con di accenti appascionæ i strepitoxi succesci di eretichi. Verso a fin do secolo l'erexia a l'aiva, specce inta Provença, conquistao tutte e classe sociæ, a nobiltæ no meno che o pœuo. O mæximo clero no solo o se mostrava impotente a nœütralizâ a propaganda eretegâ, ma soventi o se mostrava tollerante e de votte scimpatizante con questa. Forti de l'appoggio di baroin e do popolo, i catari no temeivan d'organizâ de pubbriche conferençe in contraditoio co-i catolleghi, de compî pubbricamente i so riti, predicâ e cantâ scinã inte mæxime gexe di cattolichi. In Italia ascì, specce a Milan, a Firençe, a Viterbo e in atri lœughi, i eretichi aveivan conquistao una libertæ e una força noteive. A gexa a paiva impotente de fronte a questa specce de controgexa catara. Indærno i pappi aveivan organizzao de miscioin e di conçilli pe derenâne l'odaççia e o proselitismo. S. Benardo, verso a meitæ do sec. XII, Peo cardenâ de S. Crizogono into 1177, Enrico abao de Ciaravalle into 1281 aveivan capezao e varie miscioin, ma, nonostante l'ardô do so apostolato e o so prestigio personâ, tutti i so sforçi ean arestæ ven. A lotta a repigiò nœuvo vigô pe œuvia de Innoçençio III. Lê o l'organizò una nœuva miscion çisterçense, capezâ da doi religioxi, di quæ un, amaotiose, o fu sostituio con Pê de Castelnau, arçidiacono de Maguelonne. Munii de pin poei, i nœuvi ligæ pontefegæ se missan a l'œuvia dœuviando di mezi segge persuaxivi segge represcivi, predicando e disputando co-i eretichi, ma int'o mæximo tempo scominigando, confiscando e fando appello a-o braçço secolâ. I risurtæ fun da primma coscì meschin che o Peo Castelnao, avilio, o domandò a-o pappa d'êse dispensao da-e so fonçioin; ma o pappa o no vosse. In questo momento, apponto, se trovavan a passâ pe a Lenguadoca Diego, vesco de Osuña inta Spagna, e o sottopriô do so capittolo Domenego de Guzman, i quæ decidettan d'arestâ inte quelli lœughi pe consacrâse a-a lotta contra i eretichi. Pe rende ciu efficaxe a so œuvia, acobion a-a paola l'esempio, imitando l'attezamento di "perfetti". Rinviao a proppia scorta in Spagna, a pê nui, vestii de sacco, sença dinæ, percorivan e campagne exortando, predicando, pigiando parte a-e dispute pubbriche. Queste, che se prolongavan de votte pe benben di giorni, ean presezue da un comitato mesccio de cattolichi e d'erettichi, e terminavan con un orde do giorno votao a maggiorança da l'assembrea a favô ò contra e converscioin a-o cattoliçismo.
I resurtæ fun inçerti: de votte arestò van ogni sforço pe guaagnâ l'ostinaçion di eretichi, de votte se verificò numerose converscioin, che reizan ciu violenta a reaçion di catari.
Intanto Innoxenço III o moveiva ripetui appelli a Feipo Aogusto re de França e a-i so baroin do Nord perché mettessan a so força a-o serviççio di so ligæ. Peo de Castelnao o repigiò alloa a lotta, ma se g'oppose Raimondo VI, conte de Toloza, favoeive a-i eretichi. O pappa alloa o l'invitava Feipo Aogusto a scombatte contra i eretichi inta contea de Toloza, accordando a lê e seguaxi e mæxime indulgençe di croxæ de Tæra Santa.
A l'ea a croxâ contra i Arbixeixi.
Mentre queste tratative diavan, o ligao papâ Pê de Castelnau, o 15 zenâ 1208, o vegniva assascinao da man ignota, che se disse armâ da-o conte de Toloza. A prœuvo a-e lettie sempre ciu inscistente d'Innoxenço III, co-o consenso do Feipo Aogusto, ancon restio a sciortî da-o so prudente riserbo co-o pretesto do stato de guæra co l'Inghiltæra, fu organizzao into 1209 a croxâ contra i eretichi e o so faotô conte de Toloza; i croxæ, in numero circa de 50.000 ommi, baroin, prelati e contadin, ean sotta o comando de Scimon de Montfort e a direçion do nœuvo ligao pontifiççio Arnado. A campagna, contrasegnâ da de devastaçioin e di ecciddi sença nomme, a fu aspia e longa e a l'ebbe âtèrne vexende. Into 1209 i croxæ preizan Béziers, sterminando tutti i abitanti no escluxi i cattolichi, Carcassonne e Albi. Se a morte, inta battaggia de Muret, do prinçipâ alliao di eretichi, Pê re d'Aragon, a parse dâ o sorvevento a-i croxæ, a morte do Scimon de Montfort sotta e miage de Toloza into 1218, a parse compromettilo. Morto da pœu Raimondo VI ascì into 1222, a lotta a fu continuâ, sença risurtæ aprexabili, da-o figgio do Scimon, ch'o l'ea successo a-o poæ into comando di croxæ, e da-o figgio do Raimondo. Fu alloa che o figgio de Feipo Aogusto, Luigi VIII, o piggiò a direçion da croxâ e, in parte co i arme, in parte co-a diplomaçia, o costrenzeiva Raimondo VII a açetâ a paxe de Pariggi do 1229. In questa, o conte de Toloza o pigiava, tra l'atro, l'impegno de sterminâ i eretichi, espellendoli da-e so tære e confiscandone i ben. L'erexia catara a vègne definitivamente desreixâ da-e tære de França.
In Inghiltæra ascì i catari, che espursci da-e Fiandre into 1163 se gh'ean rifugiæ, fun sterminæ da Enrico II. Inti atri paixi, specce in Italia, l'Inquixiçion, ch'a l'ea vegnua man a man organizzandose, sorvetutto pe œuvia do Grigœu IX, a l'estinse co-o færo e co-o fœugo a setta. In tâ mainea, o grande peigo manicheo, ch'o l'aiva seriamente menaççao a compazze da gexa, verso a fin do sec. XIII o poeiva dise zœumoæ superao. I avançi do catarismo a poco a poco scenton do tutto.


text:
O lìbbro in scî prinçìpi matemàtichi scrîto da-o Newton
A pòula matematica a vegne da-o gregouάθnua (máthema), che se peu tradûe con "sciensa", "conoscensa" o "imprendimento"; uaθnuatιkός (mathematikós) veu dî "ch'o l'ha coæ de imprende".
Con sto termine generalmente s'intende a disciprinn-a ch'a stûddia i problêmi de quantitæ, estenscion e figûe spaçiæ, mòto di còrpi, e tûtte e struttûe che permettan de trattâ sti aspetti in generâ.
A matematica a g'ha unna longa tradiçion presso i popoli; a l' è stæta a primma disciprinn-a a dotase de metodi de rigö e portata, e quindi a arrivâ a o status de sciensa. A matematica a l'ha progrescivamente ampliôu i argomenti da so indaggine e a l'ha esteiso i settoî de apartenença. In çerte lengue e in çerte scituaçion a a pòula scingolâ se preferisce o plurâ "matematiche".


text:
Krav maga
U krav maga è üna tecnica de cumbatimentu. U nume è ebreu כראב מגע de krav = bataya e maga = ragia, dunca bataya de ragia.*
A preistoria d'achela tecnica vegn da Samuel Lichtenfeld ch'era detetivu e instrütù d'a puliça de Breslau (anchœy Wroclav) ent u tempu da munarchia austro-ungrese.
U sò fiyu Imi Lichtenfeld è devegnüu spurtivu ent i sporti de luta ch'aveva ümparai da u paire. Imi era nasciüu a Büdapest e là viveva.
Ent i ani 1930 sun aparii i muvimenti fascisti, particularamente en Ungrìa. Imi Lichtenfeld cun autri atleti prutegeva a cumünità giüdea d'a cità. Elu à vistu rapidamente ch'u cumbatimentu per a vita era diferente d'u cumbatimentu spurtivu.
En 1940 s'engagia ent armada britanica, pœy en 1942 va ent a yisciuv, a cumünità ebrea de Palestina. Intra ent a Hagana, ün d'i tre muvimenti armai. Se trova vite ent e trupe de scioc Palmah'. Ensegna u cumbatimentu facia a facia.
En 1948 u paìze ebreu vegn independente cun u nume de Israel e elu è instrütù ent' armada. Inventa tecniche nove dopu le esperiençe d'i campi de bataya.
Elu lascia u serviçu ativu en 1964 e crea a Netanyahu üna scœra de lüta. Numa a sò tecnica u כראב מגע krav maga. Da 1980 i sò discipuli an u permissu d'ensegnà a tecnica fœra d'Israel e cumença de se spantegà a i Stati Ünii.
U krav maga nun è ün sport e nun vœ l'essei, ma üna tecnica de supravita, de defensa.
Anchœy è ensegnà ent i Marines american, i SAS britanichi, a Legiun Straniera françese e diversi serviçi de puliça d'ürgença. A so idea principale è la defensa simültanea cun a ataca.
Nota : * üna transcipçiun ciü preçisa saresse qrav maga cun Q ma i ashkenazi nun diferençiu u Qof d'u Kaf e sun i mestri en Israel.


text:
Irlanda do Nòrd
L'Irlanda do Nòrd, Northern Ireland in ingleize, Tuaisceart Éireann in irlandeize e Norlin Airlann in scosseize, a l'é parte de l'Inghiltæra da-o 1920, e a seu capitâ a l'é Belfast. A l'é conosciûa ascì comme Ulster. O tæritöio de l' Irlanda do Nòrd o l'à fæto parte do Regno d'Irlanda da-o 1541 a-o 1800, e do Regno Unïo de Gran Bretagna e Irlanda da-o 1801 scinn a-a divixion da-e contêe do sud into 1920, quande o resto de l'Irlanda o l'é deventòu indipendénte e l'Ulster o l'é restòu parte do Regno Unîo.


text:
Tùtti i regìstri pùblici
Presentaçion combinaa de tutti i registri de Wikipedia. L'è poscibile restrenze i critei de riçerca seleçionando o tipo de registro, l'utente ch'o l'ha eseguio l'açion, e/ò a pagina interessâ (entrambi i campi son senscibbili a-o maiuscolo/minuscolo).
- 08:17, 24 lùg 2008 Jeneme~lijwiki discusción Contribuçioìn o l'ha mesciou a paggina Narros (Soria) a Narros
- 08:16, 24 lùg 2008 Jeneme~lijwiki discusción Contribuçioìn o l'ha mesciou a paggina Nafría de Ucero (Soria) a Nafría de Ucero
- 08:15, 24 lùg 2008 Jeneme~lijwiki discusción Contribuçioìn o l'ha mesciou a paggina Muriel Viejo (Soria) a Muriel Viejo
- 08:12, 24 lùg 2008 Jeneme~lijwiki discusción Contribuçioìn o l'ha mesciou a paggina Noviercas (Soria) a Noviercas
- 08:31, 8 màr 2008 Jeneme~lijwiki discusción Contribuçioìn o l'ha mesciou a paggina Muriel de la Fuente (Soria) a Muriel de la Fuente
- 08:31, 8 màr 2008 Jeneme~lijwiki discusción Contribuçioìn o l'ha mesciou a paggina Ólvega (Soria) a Ólvega
- 17:33, 23 set 2007 L'utensa Jeneme~lijwiki discusción Contribuçioìn a l'è stæta creâ


text:
Cangiamenti correlæ
Scrîvi o nómme de 'na pàgina pe védde e modìfiche a-e pàgine che són colegòu o che colégan a quélle pàgine. (Pe védde i ménbri de 'na catgorîa, scrive Categorîa:Nómme da catgorîa). E moìfiche a-e pàgine in sce òservæ speciâli són evidençiòu in grascétto.
- N
- Sto cangiaménto o l'à creòu 'na pàgina nêuva (amia e noeuve paggine)
- m
- Cangiamento minô (m)
- b
- Sto cangiaménto o l'à fæto in bot
- D
- Modiffica effettuâ insce Wikidata
- (±123)
- Variassion da paggina in nummero de byte
1 zùg 2020
- Template:Grafîa ofiçiâ 14:59 +27 S4b1nuz E.656 discusción Contribuçioìn Includeonly sulla categoria delle pagine


text:
Rii de Zena
Sta chi a l'è 'na lista de rîi de Zena da ponente a levante.
- Cerusa (Utri)
- Leira (Utri)
- Branega (Prà)
- San Pê (Prà)
- Rexello (Pêgi)
- Voëna (Pêgi)
- Marotto (Murtiòu)
- Moinassi (Sestri Ponente)
- Cantarena (Sestri Ponente)
- Ciæavagna (Sestri Ponente)
- Ponçeivia (o l'attraversa i quartê de Pontedeximu, Boçanæo e Ruiö; a-a foxe dividde Cornigen da San Pe d'Æn-a)
- Verde (affluente drito do Ponçeivia). O traversa Ceranexi, Campomon e Pontedeximo dove, a-a confluenza co-o Riccò, o forma a Ponçeivia)
- Burba (affluente drîto do Ponçeivia) (Ceranesi e San Quirico)
- Trasta (affluente drîto da Ponçeivia) (Trasta e Ruiö)
- Cianego (affluente drîto da Ponçeivia) (Coonaa e Campi)
- Riccò (affluente scinistro da Ponçeivia). (Attraversa Mignanego e Pontedeximo dove, a-a confluenza co-o Verde, o forma a Ponçeivia)
- Secca (affluente scinistro da Ponçeivia) (Pedemonte, Castagna e Mainetto de Særa Riccò, Manessen de Sant'Orçeize e Boçanæo)
- Sardoela (affluente da Secca) (Manessen de Sant'Orçeize e Boçanæo)
- Zemignan (affluente scinistro da Ponçeivia) (Ruiö)
- Torbella (affluente scinistro da Ponçeivia) (Ruiö)
- Maltempo (affluente scinistro da Ponçeivia) (Ruiö)
- Bezagno (o traversa i quartê de Struppa, Moassan-a, Stagen, Marasci e San Fruttuoso; sfoxa a Zena into quartê da Foxe)
- Canæ (affluente drîto do Bezagno) (Davagna e Struppa)
- rio Storbio (affluente drîto do Bezagno) (Doia de Struppa)
- Geiao (affluente drîto do Bezagno) (Moassan-a)
- Trensasco (affluente drîto do Bezagno) (Trensasco de Sant'Orçeize)
- Veilin (affluente drîto do Bezagno) (Stagen)
- Lentro (affluente scinistro do Bezagno) (Bargaggi)
- Feezan (affluente scinistro do Bezagno) (Quezzi)
- Noce (affluente scinistro do Bezagno)


text:
Zena (Genoa CFC)
O Zêna (veo nomme Genoa Cricket and Football Club 1893) o l'è a squaddra de ballon ciù antiga da Liguria e d'Italia. O l'è stæto o primmo a guägnâ o campionato de ballon italian int'o 1898 e o l'è na squaddra de Zêna. A ciù grande rivalitæ a l'è co-a Sandöia.
O Zena o l'ha zugoö o campionato 2005-2006 int'a Serie C pe a segunda votta inta so stoïa a seguito de na façenda contestâ in gïo a unn-a partïa accattâ a-a fin do campionato de Serie B 2004-2005, quando o l'ëa primmo in clascifica e o l'ha zugòu contro o Venessia. A façenda da retrocescion do Zena a l'ha provocòu polemiche e mogogni a Zêna.
E origini: o Genoa Cricket and Athletic Club
O Genoa CFC o l'è stæto fondòu o 7 de Setembre 1893 a Zena in via Palestro 10 numero 4 in to consolato britannico da:
- Charles De Grave Sells
- S.Green, G.Blake
- W.Rilley
- D.G.Fawcus
- H.M.Sandys
- E.De Thierry
- Johnathan Summerhill sr.
- Johnathan Summerhill jr.
- Charles Alfred Payton, baronetto de l'Impeo Britannego e Console Generale da Reginn-a Vittoïa d'Inghiltæra a Zena.
Stöia da societæ
Spensley e o gïo
Trei anni dòppo (1896) a fondaçion o se unîo a o gruppo o personaggio ciù importante da stoïa do Zena e unn-a de personn-e ciù importanti do ballon in Italia, James Richardson Spensley. Appascionòu de sport in genere in Inghiltæra o l'aveiva zugòu comme portê in to Sunderland.
Spensley o l'ëa un mëgo arrivòu a Zena pe curâ i mainæ de naë de carbon, ma a sô pasciòn pe o zeugo a o portòu a mette in pê o settô do ballon do Genoa Cricket and Athletic Club, tanto che o 2 Zenâ 1899 Spensley o convinçe i dirizenti da societæ a cangiâ o nomme in Genoa Cricket and Football Club.
In ciû o mego ingleize o convinçe i soci a fä inträ in to club anche i zeneixi o 10 Arvî 1897.
O 6 Zenâ 1898 a Ponte Carrega dinansi a 208 tifoxi se zeuga a primma partïa de ballon tra doe squaddre de doe diverse çitæ, tra o Zena e 'na formaçion mista de zugoei de Torin che guägnan pe un goal a zero. O 9 de Marso 1898, a Torin, o Zena o guägna a seconda partïa pe ûn a zero.
O primmo campionato
L'ea tutto in po troppo fito pe o primmo campionato offiçiâ da Federaçion Italiann-a de Football ch'a l'ëa stæta in to contempo fondâ o 15 e 26 de Marso 1898 da o Spensley e da ätri dirizenti torineixi.
A fase finale do campionato a se zeuga a Torin in t'in giorno sôlo, l'eutto de Mazzo a-o Velodromo Umberto I de Torin. O campionato o l'è stæto zugòu da appenn-a quattro squaddre e scibèn no ghe segge di documenti offiçiæ parieiva che diverse partïe de qualificaçion seggian stæte zugæ durante l'anno. A finâ Zena-Internaçionä de Torin a l'è stæta guagnâ da-o Zena pe ûn a zero con in goal de Leaver.
A-a societæ ghe vegne dæto unn-a coppa e a i zugoei unn-a medaggia. A quelli tempi no gh'ëa o scudetto. Risûlta ch'o l'è stæto pròpio o Zena a primma squaddra de ballon a doeuviâlo in to 1924.
O Zena do 1898
O Zena o l'à zugòu a finâ dô 1898 con questa formaçion: Baird, Ghigliotti, De Galleani, E.Pasteur, Spensley, Bocciardo, Bertollo, Le Pelley, Dapples, Ghiglione e Leaver. A squaddra a l'ëa andæta a Torin con unn-a reserva sôlo e pâ ch'o no l'agge zugòu, quindi l'è poscibile che questa a segge stæta ascì a formaçion da primma partïa do campionato.
Questa a l'è a lista di zugoei de ballon tra amighevvoli e finæ do primmo campionato:
- Fausto Ghigliotti (portê e tersin mancin)
- James Spensley (tersin e Capitan)
- Ernesto De Galleani (tersin drïto)
- Robert Al Leaver (äa mancinn-a)
- Enrico Pasteur (median)
- Henri Dapples (segonda amighevole e finâle do campionato solö) (çentro attacco)
- Jhon Quertier Le Pelley (segonda amighevole e finâle do campionato solo)
- J.Marshall (doe amighevoli)
- L.Mackintosh (doe amighevoli)
- F.Reed (primma amighevole sola)
- G.Venturini (primma amighevole sola)
- J.Chalmers (primma amighevole sola)
- J.Tweedy (primma amighevole sola)
- J.Wilkic (primma amighevole sola)
- Shaffanser (segonda amighevole sola)
- Passadoro (segonda amighevole sola) (attaccante)
- William Baird (portê, o se fa mâ inta finâ)
- Ettore Ghiggion (italian: Ghiglione) (finâle do campionato)
- Scirvio Pè (italian:Silvio Piero) Bertollo (finâle de campionato)
- Gioan (italian:Giovanni) Bocciardo (mëz'äa mancinn-a)
O primmo grande Zena
L'ëa ascì inandiòu o primmo ciclo do Zena, in ti anni dappêu a formula do campionato a l'è restâ de longo a mæxima, con sfie dirette durante l'anno e con unn-a finâle in ca di campioin in carega.
Doe settemann-e doppo a vittoïa do segondo titolo, çinque zugoei do Zena fan parte da primma squaddra da naçionâle italiann-a che a Torin a perde doï a ûn contro a Svissëa.
O Zena o guägna trei titoli da-o 1898 a-o 1900 e o se porta a ca a Coppa Fawcus pe a squaddra ch'a l'aveiva guagnòu trei campionati de fïa. O 25 Zenâ 1901 inscia proposta do sòcio Rosci, con 5 voti a favô e 4 contra, e magge do Zena da gianche e blêu vegnan cangiæ in rosse e blêu, comme i coï da bandëa britannega.
Int'o neuvo secolo, da-o 1902 vegne formòu di giroin regionàli eliminatoi e allantô o torneo o comensa a vegnì gròsso e e squaddre son sempre de ciù. In te l' Ottobre 1902 pe a primma votta vegne fondòu o vivaio pe i zuêni de men de sezz'anni.
Int'o 1903 o Zena o zeuga - primmo club italian - contra 'na societæ foresta a l'estero. O 27 de Arvî o Zena o guägna trei a zero contro o Football VeloClub Nizza in Fransa, a partïa d'andata a Ponte Carrega a l'ëa finïa sei a zero pe o Zena. In to mæximo anno e in quello dòppo o Zena o guägna o campionato italian, tûtte e votte battendo trei a zero a Juventus.
In sti anni o Dapples o mette in palio unna coppa particolâ: a l'è a coscì dîta Balla Dapples.
O premmio o consciste in te na sfera d' argento de mæxime dimençioin e caratteristiche (con tanto de cuxitùe in rilevo) de un ballon da football. L'è diffissile capî ancheu o significòu e l'importança de sti trofei quande o campionato o l'êa sortanto unna parte piccinn-a da stagion sportïva.
A Balla Dapples a l' êa assegnâ a a squaddra ch'a guägnava unna partïa e tutti poeivan sfidâ o vinçitô pe guägnâ a balla. E sfïe son duæ sei anni e a balla a l'è stæta disputâ inte 47 partïe. O 20 dexembre 1909 l'è stæto zugou l'urtima partïa pe a balla Dapples e o Zena o l'ha guagnâ pe de longo, doppo che l'aveivan avùa Milan, Juventus, Torino, Pro Vercelli, Andrea Doria e Unione Sportiva Milanese.
Int'o campionato de ballon do 1915 o Zena o guägna o seu settimo scudetto scibben che a Primma Guæra Mondiâ a l'avesse sospeizo o campionato e che a Federaçion do Zeugo do Ballon Italian (FIGC) a l'avesse assegnou o scudetto a-a squaddra primma clascificä do giron finâ de l'Italia do nord.
Int'i campionati de ballon do 1923 e 1924 o Zena allenoö da Garbutt (o primmo mister da stöia do zeugo do ballon) o guägna o seu doi urtimi scudetti battendo in finâle a Lazio (4-1 e 2-0) e o Savoia (2-0 e 1-1). O Zena o l'aveiva guagno o seu deximo scudetto in to 1925, ma a fin da finâ do giron nord quando o Zena o l'ea a proeuvo a guägnâ pe doi a zero, di tifoxi do Bologna (guidæ da di gerarchi fascisti) son intræ in campo armæ de pistolle e han fæto sospende a partia. Doppo doe ripetiçioin o Bologna o guägna pe 2-0 a tersa partia zugä a sett'oe da mattin in campo neutro.
Questo o l'è forse stæto o primmo episodio de ingerensa da politica in to zeugo do ballon: o Zena pe e seu origgini britanneghe o no l'ëa ben vistö da o regimme fascista che o gh'aveiva ä dreitûa cangioö o nomme da Genoa Cricket and Football Club inte l'italian Genova 1893.
I primmi campionati de Serie A
O Zena o va vixin a guagnâ o campionato 1927-'28 e o l'arrïa segondo, derê a o Torin.
Int'o 1929-'30 o l'è stæto zugoö o primmo campionato naçionâ de ballon, a Serie A, e o Zena, guidoö da i attaccanti Banchero e Levratto (o "sfondou de ræ") o l'arrïa segondo a soi doi punti da l'Inter de Meazza.
L'anno doppo o Zena o finisce quarto, scibèn ch'o l'avesse accattou da l'Argentinn-a un di ciù grendi zugoei da stöia do Zena, El Filtrador [Guillermo Stabile]], capocannonê di primmi Campionati Mondiæ de Ballon. Stabile o l'è stæto perseguitoö da a desdiccia e o s'ëa rotto doe votte a gamba, a primma votta in te unna partïa amichevole in te un scontro co-o portê avversaio e a segonda votta l'anno doppo ch'o l'ëa tornou a zugâ.
Int'o 1933-34 pe a primma votta o Zena o vegne retrocesso int'a Serie B, ma doppo un anno soö o ritorna int'a Serie A comme protagonista, grassie a i investimenti do prescidente Culiolo, o l'arrïa sesto in campionato e o guägna a Coppa Italia contro a Romma pe 1-0 a Firense o 6 de Zugno do 1937.
Int'o 1938 o Zena o l'arrïa terso, a soi trei punti de distacco da l'Inter e o guägna o primmo derby pe 1-0 contro a Liguria.
Doppoguæra
Doppo o 1945 o Zena passa di brutti momenti, arrivando a-a dreitüa inta Serie C int'i anni '70 e int'a stagion 2005/2006. Tuttavìa o riesce anche a zugâ inta Coppa Uefa pe doe votte: int'o 1991 e int'o 2010. Int'o frattempo nasce a Sandöia, con chi o gh'avìa a ciù gran rivalitæ.
Clascifiche
Sponsor int'a stòia
Tifoxi
Abbònæ
A Gradinata Nord
Gradinata Nord o l'è o nomme do settô do Stadio Luigi Ferraris de Zena occupòu durante e gare casalinghe dai nuclei ciù aççeixi da tifozaja organizzä.
Da quarche tempo a societæ a l'ha retiòu a maggetta co-o nùmmero 12, assegnàndola scimbolicamente a-a Gradinata Nord, considerä o "dozzeximo òmmo in campo".
Da-o 1973 fin a-o 1993 a Gradinata Nord a l'è stæta dominä dal l'alôa prinçipä grùppo ultras genoàn: Fossa di Grifoin, ch'o s'è desfæto pròpio l'anno do çentenâio da fondaçion do Zena. Òua i prinçipæ grùppi son: o 5r, ch'o comanda a Gradinata, i Vecchia Sestri, i Via Boselli, Genoa Club Sette Settembre, o Parterre, o Gruppo Andrea Verrina (nòtto comme G.A.V.), a Brigata Spagna (in onô do Viçenso Spagnollo) e o Genoa Club Figgi do Zena (int'i Distinti).
Voxe corelæ
- Zena
- A stöia de l'Inno do Zena
Inganci
- Scito offiçiâ do Genoa C.F.C.
- Associaçion Club Genoani
- Scito offiçiâ da Fondaçione Genoa
- Grifon in t-a Ræ
- Scito de i Grifon
- San Giorgio Old Times Circle
- I Druidi: nostalgia ed epos a quarti rossoblù
- Akaiaoi - I coloi de Zena - Scito in scia stoïa Rossoblù
- Scito offiçiâ do Genoa Club Islanda "Luigi Ferraris"
- Treuva Grifon - Tutto o Zena in Ræ
- Grifone@Inside - Pe chi o se sente "Grifon dentro"
- O "Caso Genoa": o file do Zena in C


text:
Léngoa latìnn-a
A léngoa latìnn-a (in latìn: Lingua latīna) a l'é 'na lengoa indeoröpéa do grùppo de lengoe italico-falische.
Nasciûa inta region do Lassio into I milenio primma de Cristo, sta lengoa a s’é difûza 'nte l’Eoröpa òcindentâle a ségoito de conquiste di Români. A l’é a moæ de tùtte e lengoe ancheu definîe “romanse” e a l’é stæta pe secoli a lengoa da coltûa eoropêa. Fin a-o Concilio Vatican II a l’é stæta a lengoa litùrgica da Gêxa Catòlica.
Scistêma de scritûaModìfica
E letie de l'alfabêto latin derivan da quello grêco òcindentâle (adêuviòu a Cuma), e son a bâze pe-a ciù parte di alfabêti adêuviæ ancheu in Eoröpa, America e Africa (comme quello italian e quello ligure). I grafi òriginâli son questi:
Dòppo a conquista da Grêcia into I secolo a.C., s'êa iniçiòu a adêuviâ e letie grêghe ⟨Y⟩ e ⟨Z⟩ (insemme ai digrafi ⟨CH⟩, ⟨PH⟩ e ⟨TH⟩) pe poei scrîve e paròlle d'òrigine grêga. Donca l'alfabêto latin clascico conprendeiva 23 letie:
GramaticaModìfica
O latìn o l'é 'na lengoa flesciva che a l'adêuvia i câxi pe-e fonçioin gramaticâli. I câxi son:
- Nominatîvo: indica o sogetto da frâze (es: Cornelia pulchra vidētur; Cornélia a pâ bella)
- Zenitîvo: indica de sòlito un posesso, agendo comme conplemento de specificaçion (es: mīlitēs Caesaris; i sordàtti de Cézare)
- Datîvo: indica de sòlito o conpleménto de tèrmine (es: Dō gladium Iūliō; Daggo a spâ a Giùlio)
- Acuzatîvo: indica l'ogetto da frâze (es: Cornelia amat Iūlium; Cornelia ama Giulio)
- Vocatîvo: uzòu into discorso diretto, indica o conplemento de vocaçion (es: Cornelia, quid fēcistī?; Cornelia, cöse t'æ fæto?)
- Ablatîvo: o l'è o câxo con ciù fonçioin (conplemento de tenpo, d'agente, caoza, etc.)
NommiModìfica
Into latìn gh'é træ categorîe de nommi: mascolin, feminin e neotro. No l'existe l'articolo
DeclinaçioinModìfica
In latìn existan çinque declinaçioin, e quæ se diferençian pe-e sciortîe do zenitîvo scingolâre:
- Prìmma: zenitivo in -ae
- Secónda: zenitivo in -i
- Tersa: zenitivo in -is
- Quarta: zenitivo in -us
- Quinta: zenitio in -ei
Prìmma declinaçiónModìfica
I nómmi feminìn son solitaménte da prìmma declinaçión
Declinaçion de rosa (a rêuza):
Seconda declinaçiónModìfica
I nómmi mascolìn e nêutri son solitaménte da seconda declinaçión
Declinaçión de lupus (mascolìn; o lô):
Declinaçión de bellum (nêutro; a guæra):
BigliografîaModìfica
- Lao Paoletti, Corso di lingua latina. I. Fonetica, Morfologia, Sintassi, Torino PARAVIA 1974, 16ª rist. 1987 pp. 604. ISBN 8839503870
- Germano Proverbio, Lingue classiche alla prova: note storiche e teoriche per una didattica, Bologna, Pitagora, 1981